Document ID: 32021D0173

Reference:
15.2.2021
EL
Επίσημη Εφημερίδα της Ευρωπαϊκής Ένωσης
L 50/9
ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/173 ΤΗΣ ΕΠΙΤΡΟΠΗΣ
της 12ης Φεβρουαρίου 2021
για την ίδρυση του Ευρωπαϊκού Εκτελεστικού Οργανισμού για το Κλίμα, τις Υποδομές και το Περιβάλλον, του Ευρωπαϊκού Εκτελεστικού Οργανισμού για την Υγεία και τον Ψηφιακό τομέα, του Ευρωπαϊκού Εκτελεστικού Οργανισμού Έρευνας, του Εκτελεστικού Οργανισμού για το Ευρωπαϊκό Συμβούλιο Καινοτομίας και τις ΜΜΕ, του Εκτελεστικού Οργανισμού του Ευρωπαϊκού Συμβουλίου Έρευνας και του Ευρωπαϊκού Εκτελεστικού Οργανισμού Εκπαίδευσης και Πολιτισμού και για την κατάργηση των εκτελεστικών αποφάσεων 2013/801/ΕΕ, 2013/771/ΕΕ, 2013/778/ΕΕ, 2013/779/ΕΕ, 2013/776/ΕΕ και 2013/770/ΕΕ
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (1), και ιδίως το άρθρο 3,
Εκτιμώντας τα ακόλουθα:
(1)
Δυνάμει του άρθρου 6 του κανονισμού (ΕΚ) αριθ. 58/2003, η Επιτροπή μπορεί να αναθέτει στους εκτελεστικούς οργανισμούς εξουσίες εκτέλεσης, εν όλω ή εν μέρει, ενός προγράμματος ή σχεδίου της Ένωσης, για λογαριασμό της και με δική της ευθύνη, και σύμφωνα με το άρθρο 3 του ίδιου κανονισμού, η Επιτροπή μπορεί να αποφασίζει την ίδρυση και, κατά περίπτωση, την κατάργηση ενός εκτελεστικού οργανισμού.
(2)
Η ανακοίνωση προς την Επιτροπή σχετικά με τη διακυβέρνηση στην Ευρωπαϊκή Επιτροπή (2) παρέχει περαιτέρω πληροφορίες σχετικά με τη θέση των εκτελεστικών οργανισμών στη γενική διακυβέρνηση στην Επιτροπή και τη σχέση τους με αυτήν.
(3)
Ο σκοπός της ανάθεσης καθηκόντων εκτέλεσης προγραμμάτων σε εκτελεστικούς οργανισμούς είναι να επιτρέψει στην Επιτροπή να επικεντρωθεί στις κύριες δραστηριότητες και καθήκοντά της που δεν είναι δυνατόν να ανατεθούν σε εξωτερικούς φορείς, χωρίς όμως να απολέσει τον έλεγχο και την τελική ευθύνη για τις δραστηριότητες που διαχειρίζονται οι εν λόγω εκτελεστικοί οργανισμοί.
(4)
Η ανάθεση των καθηκόντων εκτέλεσης ενός προγράμματος σε εκτελεστικό οργανισμό απαιτεί τον σαφή διαχωρισμό μεταξύ, αφενός, του σταδίου προγραμματισμού που συνεπάγεται ευρεία διακριτική ευχέρεια στη λήψη πολιτικών αποφάσεων, και ως εκ τούτου διεκπεραιώνεται από την Επιτροπή, και, αφετέρου, της εκτέλεσης του προγράμματος, την οποία η Επιτροπή μπορεί να αναθέτει σε εκτελεστικό οργανισμό.
(5)
Για την περίοδο 2021-2027, η Επιτροπή διαμόρφωσε ένα νέο τοπίο για τα προγράμματα της Ένωσης. Ορισμένα από τα νέα προγράμματα της Ένωσης διαδέχονται υφιστάμενα προγράμματα της Ένωσης, αν και με διαφορετική αρχιτεκτονική, ενώ άλλα συγχωνεύθηκαν και κάποια άλλα είναι εντελώς νέα. Το νέο τοπίο προϋποθέτει την αναθεώρηση της κατανομής χαρτοφυλακίων μεταξύ εκτελεστικών οργανισμών.
(6)
Οι υπηρεσίες της Επιτροπής πραγματοποίησαν ανάλυση κόστους-οφέλους σύμφωνα με το άρθρο 3 παράγραφος 1 του κανονισμού (ΕΚ) αριθ. 58/2003, λαμβάνοντας υπόψη, μεταξύ άλλων παραγόντων, τις πιθανές εξοικονομήσεις εντός του γενικού δημοσιονομικού πλαισίου της Ευρωπαϊκής Ένωσης. Από τα εξαχθέντα αποτελέσματα προκύπτει ότι σε όρους οικονομικής αποδοτικότητας και ποιότητας, είναι αποτελεσματικότερο να ανατίθενται τα προγράμματα στους εκτελεστικούς οργανισμούς παρά να εκτελούνται εσωτερικά. Οι εκτελεστικοί οργανισμοί επωφελούνται από την εξειδίκευσή τους κατά την εκτέλεση προγραμμάτων. Όταν αποκτήσουν επαρκές μέγεθος, μπορούν να επιτύχουν σημαντικές οικονομίες κλίμακας. Επιπλέον, η θεματική συνέπεια στα χαρτοφυλάκια μπορεί να εξασφαλίζει συνέργειες μεταξύ προγραμμάτων σε παρόμοιους τομείς και να συμβάλλει στην προβολή των προτεραιοτήτων της Ένωσης.
(7)
Ως εκ τούτου, κατά τη θέσπιση νέων εντολών, τα χαρτοφυλάκια θα πρέπει, στο μέτρο του δυνατού, να ομαδοποιούνται ανά θεματικό τομέα πολιτικής, προκειμένου να αποδίδεται στους εκτελεστικούς οργανισμούς μια συνεκτική ταυτότητα.
(8)
Επιπλέον, η κατανομή χαρτοφυλακίων θα πρέπει, στο μέτρο του δυνατού, να αποτρέπει την περιττή μεταφορά προγραμμάτων που έχουν ήδη ανατεθεί μεταξύ των οργανισμών, να ομαδοποιεί διαφορετικά σκέλη του ίδιου προγράμματος στον ίδιο οργανισμό, να ομαδοποιεί τα προγράμματα μιας αναθέτουσας Γενικής Διεύθυνσης σε έναν και μόνο οργανισμό και να ομαδοποιεί προγράμματα που αφορούν το ίδιο θέμα εντός του ίδιου οργανισμό. Η εν λόγω κατανομή χαρτοφυλακίων θα πρέπει να διασφαλίζει ότι κάθε εκτελεστικός οργανισμός αποκτά κρίσιμο μέγεθος χωρίς να αυξάνεται ο αριθμός των εκτελεστικών οργανισμών.
(9)
Ως εκ τούτου, τα προγράμματα που αφορούν το κλίμα και το περιβάλλον θα πρέπει να ομαδοποιούνται σε έναν οργανισμό, τα προγράμματα που αφορούν τον τομέα της ψηφιακής πολιτικής θα πρέπει να ομαδοποιούνται σε έναν οργανισμό, τα προγράμματα που αφορούν την υγεία θα πρέπει να ομαδοποιούνται σε έναν οργανισμό και οι δραστηριότητες του Εκτελεστικού Οργανισμού για τους Καταναλωτές, την Υγεία, τη Γεωργία και τα Τρόφιμα θα πρέπει να μεταφερθούν σε οργανισμούς που εδρεύουν στις Βρυξέλλες με παρόμοιες θεματικές ή προγραμματικές δραστηριότητες. Όσον αφορά το πρόγραμμα «Ορίζων Ευρώπη», η κατανομή του χαρτοφυλακίου θα πρέπει να διασφαλίζει ότι κάθε ομάδα συγκεντρώνεται σε έναν και μόνο οργανισμό, προκειμένου να αποφευχθεί η κατακερματισμένη εκτέλεση και οι αλληλεπικαλύψεις.
(10)
Οι νέοι οργανισμοί θα πρέπει να αντικαταστήσουν και να διαδεχθούν τους υφιστάμενους οργανισμούς που έχουν ιδρυθεί, αντιστοίχως, με τις εκτελεστικές αποφάσεις της Επιτροπής 2013/801/ΕΕ (3), 2013/771/ΕΕ (4), 2013/778/ΕΕ (5), 2013/779/ΕΕ (6), 2013/776/ΕΕ (7) και 2013/770/ΕΕ (8). Για να επιτευχθεί μια φιλόδοξη και ολοκληρωμένη προσέγγιση σε θέματα που αφορούν την υγεία και τον ψηφιακό τομέα, όλα τα ειδικά προγράμματα για την υγεία και τον ψηφιακό τομέα θα ομαδοποιηθούν σε έναν νέο Ευρωπαϊκό Εκτελεστικό Οργανισμό για την Υγεία και τον Ψηφιακό τομέα. Σε συνέχεια της λεπτομερούς εξέτασης κόστους και οφελών, και στο πλαίσιο της ανακοίνωσης της Επιτροπής της 29ης Απριλίου 2020 σχετικά με τη μελλοντική κατανομή προγραμμάτων μεταξύ των εκτελεστικών οργανισμών (9), θα πρέπει να καταργηθεί ο Εκτελεστικός Οργανισμός για τους Καταναλωτές, την Υγεία, τη Γεωργία και τα Τρόφιμα με έδρα το Λουξεμβούργο και τα προγράμματα που διαχειρίζεται επί του παρόντος θα πρέπει να αναληφθούν από εκτελεστικούς οργανισμούς που εδρεύουν στις Βρυξέλλες, προκειμένου να διασφαλιστεί η αποτελεσματικότερη υλοποίηση των προγραμμάτων της Ένωσης. Για την ανάληψη αυτή λαμβάνεται υπόψη το σημαντικό επίπεδο συνεργειών και αποδοτικότητας που μπορεί να επιτευχθεί με την ομαδοποίηση παρόμοιων προγραμμάτων στον ίδιο οργανισμό, σε συνδυασμό με την αποδεδειγμένη σημασία της εγγύτητας του εκτελεστικού φορέα με τις υπηρεσίες της Επιτροπής, η οποία επιτρέπει πιο συνεκτικά χαρτοφυλάκια οργανισμών, αποτελεσματικό μέγεθος όλων των οργανισμών, καθώς και τη δυνατότητα ανάπτυξης συνεργειών μεταξύ των οργανισμών, όσον αφορά τα καθήκοντα διαχείρισης και διοίκησης των προγραμμάτων. Πρέπει να ληφθούν ειδικά μέτρα για το προσωπικό που θίγεται από την εν λόγω κατάργηση.
(11)
Για να εξασφαλιστεί η ομαλή μετάβαση των δραστηριοτήτων μεταξύ εκτελεστικών οργανισμών και η ταχεία έναρξη της εφαρμογής, ο Ευρωπαϊκός Εκτελεστικός Οργανισμός για την Υγεία και τον Ψηφιακό τομέα, ο οποίος θα είναι νεοσυσταθείς οργανισμός, θα πρέπει να συσταθεί πριν από την πραγματική μεταφορά προσωπικού, προγραμμάτων και περιουσιακών στοιχείων σε αυτόν. Αυτό αναμένεται να επιτρέψει την πραγματοποίηση των απαραίτητων προπαρασκευαστικών εργασιών για τη σύσταση του Ευρωπαϊκού Εκτελεστικού Οργανισμού για την Υγεία και τον Ψηφιακό τομέα εγκαίρως πριν αναλάβει δραστηριότητες υλοποίησης.
(12)
Στον Ευρωπαϊκό Εκτελεστικό Οργανισμό για το Κλίμα, τις Υποδομές και το Περιβάλλον θα πρέπει να ανατεθεί χαρτοφυλάκιο που θα τον τοποθετεί σε σαφώς κεντρική θέση ως οργανισμό για το κλίμα και το περιβάλλον, και συγκεκριμένα το πρόγραμμα LIFE, το Ταμείο Καινοτομίας, δραστηριότητες υποδομών στο πλαίσιο του προγράμματος για τις μεταφορές και του προγράμματος για την ενέργεια του μηχανισμού «Συνδέοντας την Ευρώπη», η ομάδα 5 του προγράμματος «Ορίζων Ευρώπη» που αφορά το κλίμα, την ενέργεια και την κινητικότητα, η δανειακή διευκόλυνση του δημόσιου τομέα στο πλαίσιο του Μηχανισμού Δίκαιης Μετάβασης και το Ευρωπαϊκό Ταμείο Θάλασσας Αλιείας και Υδατοκαλλιέργειας.
(13)
Ο Ευρωπαϊκός Εκτελεστικός Οργανισμός για την Υγεία και τον Ψηφιακό τομέα θα πρέπει να εστιάζει σε όλες τις δραστηριότητες που αφορούν την υγεία, συμπεριλαμβανομένου του νέου προγράμματος «Η ΕΕ για την υγεία» (EU4Health), του σκέλους έρευνας για την υγεία του προγράμματος «Ορίζων Ευρώπη» και των συνιστωσών του προγράμματος για την ενιαία αγορά που αφορούν τον τομέα της υγείας. Στον Ευρωπαϊκό Εκτελεστικό Οργανισμό για την Υγεία και τον Ψηφιακό τομέα θα πρέπει επίσης να ομαδοποιηθούν τα ψηφιακά προγράμματα ώστε να διασφαλίζεται η ένταξη της Ευρώπης στην ψηφιακή εποχή, συμπεριλαμβανομένων όσων έχουν στόχο τη βιομηχανία και το διάστημα.
(14)
Στον Ευρωπαϊκό Εκτελεστικό Οργανισμό Έρευνας θα πρέπει να ομαδοποιηθούν διάφορα τμήματα του προγράμματος «Ορίζων Ευρώπη» ώστε να διασφαλιστεί η θεματική συνοχή στο πλαίσιο της νέας δομής του εν λόγω προγράμματος. Οι ερευνητικές δραστηριότητες θα πρέπει να παραμείνουν στο επίκεντρο, με την προσθήκη του προγράμματος μέτρων προώθησης της γεωργίας.
(15)
Ο Εκτελεστικός Οργανισμός για το Ευρωπαϊκό Συμβούλιο Καινοτομίας και τις ΜΜΕ θα πρέπει να μεριμνά για τη σαφή εστίαση στην καινοτομία και την ενιαία αγορά. Ο Εκτελεστικός Οργανισμός για το Ευρωπαϊκό Συμβούλιο Καινοτομίας και τις ΜΜΕ θα πρέπει να δημιουργήσει ισχυρές συνέργειες για να στηρίξει την ανάκαμψη της ευρωπαϊκής οικονομίας, ομαδοποιώντας σε έναν και μόνο οργανισμό όλες τις δραστηριότητες του Ευρωπαϊκού Συμβουλίου Καινοτομίας (ΕΣΚ) και τα προγράμματα που αφορούν μικρομεσαίες επιχειρήσεις. Το ΕΣΚ και οι διαπεριφερειακές επενδύσεις στην καινοτομία θα διασφαλίσουν την προβολή της καινοτομίας, που αποτελεί βασικό παράγοντα στήριξης του εκσυγχρονισμού και της βιωσιμότητας της οικονομίας της ΕΕ.
(16)
Ως ειδική εκτελεστική δομή του Ευρωπαϊκού Συμβουλίου Έρευνας, ο Εκτελεστικός Οργανισμός του Ευρωπαϊκού Συμβουλίου Έρευνας θα πρέπει να διατηρήσει την εστίασή του στην υλοποίηση δράσεων του Ευρωπαϊκού Συμβουλίου Έρευνας στο πλαίσιο του προγράμματος «Ορίζων Ευρώπη».
(17)
Το θεματικό επίκεντρο του Ευρωπαϊκού Εκτελεστικού Οργανισμού Εκπαίδευσης και Πολιτισμού θα πρέπει να παραμείνει σε εκπαιδευτικές και δημιουργικές δραστηριότητες, καθώς και σε έργα που απευθύνονται στους πολίτες της Ένωσης.
(18)
Προκειμένου να δημιουργηθούν συνέργειες και να επιτευχθεί αποδοτικότητα, κάθε οργανισμός θα πρέπει να έχει τη δυνατότητα να υλοποιεί χρηματοδοτήσεις που παρέχονται από άλλα προγράμματα της Ένωσης ή μέρη αυτών, σε συνδυασμό με χρηματοδοτήσεις που έχουν ήδη ανατεθεί στον οργανισμό, όταν προβλέπεται τέτοια πρόσθετη χρηματοδότηση στις σχετικές βασικές πράξεις των προγραμμάτων της Ένωσης. Ομοίως, κάθε οργανισμός θα πρέπει να έχει τη δυνατότητα να υλοποιεί χρηματοδοτήσεις που μεταφέρονται από κονδύλια υπό καθεστώς επιμερισμένης διαχείρισης, όταν κάτι τέτοιο προβλέπεται στη βασική πράξη. Η υλοποίηση τέτοιων κονδυλίων θα πρέπει να πραγματοποιείται βάσει των σχετικών προγραμμάτων εργασίας και υπό τους όρους που ορίζονται στις πράξεις ανάθεσης αρμοδιοτήτων.
(19)
Επιπλέον, θα πρέπει να επιτρέπεται στους οργανισμούς να εκτελούν δοκιμαστικά σχέδια και προπαρασκευαστικές ενέργειες κατά την έννοια του άρθρου 58 παράγραφος 2 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (10), υπό τους όρους που ορίζονται στις πράξεις ανάθεσης αρμοδιοτήτων.
(20)
Οι οργανισμοί ενθαρρύνονται να διευκολύνουν περαιτέρω τις συνέργειες και την αποτελεσματικότητα μέσω της συγκέντρωσης των πόρων, της ενισχυμένης συνεργασίας, της εκτεταμένης χρήσης συμφωνιών επιπέδου υπηρεσιών, καθώς και να σταθεροποιούν τις μη μισθολογικές δαπάνες μειώνοντας το κόστος μέσω της εφαρμογής νέων τρόπων εργασίας, όπως η τηλεργασία.
(21)
Θα πρέπει να είναι δυνατή η συγκέντρωση ειδικών καθηκόντων εκτέλεσης προγραμμάτων για διάφορα προγράμματα στο πλαίσιο ειδικών οργανισμών, οι οποίοι θα ενεργούν ως υπηρεσίες διοικητικής και υλικοτεχνικής στήριξης για τα οικεία προγράμματα.
(22)
Προκειμένου να διασφαλίζεται η συνέχεια των εργασιών κάθε οργανισμού έως την πραγματική ολοκλήρωση του προγράμματος ή των προγραμμάτων που του έχουν ανατεθεί, η διάρκεια ζωής των οργανισμών που ιδρύονται με την παρούσα απόφαση πρέπει να υπερβαίνει εκείνη του πολυετούς δημοσιονομικού πλαισίου κατά ένα έτος. Με βάση τις αξιολογήσεις που αναφέρονται στο άρθρο 25 του κανονισμού (ΕΚ) αριθ. 58/2003, συμπεριλαμβανομένης ανάλυσης κόστους-οφέλους που συγκρίνει τα αποτελέσματα της εκ των προτέρων ανάλυσης κόστους-οφέλους, που διενεργήθηκε σύμφωνα με το άρθρο 3 παράγραφος 1 του κανονισμού (ΕΚ) αριθ. 58/2003, με την πραγματική εφαρμογή, η Επιτροπή μπορεί να υποβάλει πρόταση για παράταση της διάρκειας ζωής ενός ή περισσότερων οργανισμών κατά τρία έτη κατ’ ανώτατο όριο, ώστε να καταστεί δυνατή η περάτωση των κατ’ εξουσιοδότηση προγραμμάτων.
(23)
Για να εξασφαλίζεται η συνεκτική εφαρμογή της παρούσας απόφασης και των σχετικών προγραμμάτων, είναι απαραίτητο οι οργανισμοί να ασκούν τα καθήκοντά τους όσον αφορά την εκτέλεση των εν λόγω προγραμμάτων με την επιφύλαξη και από την ημερομηνία έναρξης ισχύος τους.
(24)
Όσον αφορά την ανάθεση ενός προγράμματος από έναν οργανισμό σε άλλον, ο οργανισμός που ιδρύεται με την παρούσα απόφαση θα πρέπει να υποκαθίσταται στα δικαιώματα και τις υποχρεώσεις του οργανισμού που παραδίδει το εν λόγω πρόγραμμα, συμπεριλαμβανομένης της εκτέλεσης της σύμβασης και του προϋπολογισμού του οικείου προγράμματος. Το αρμόδιο προσωπικό του οικείου προγράμματος θα πρέπει να μετατεθεί στον οργανισμό που ιδρύεται με την παρούσα απόφαση χωρίς καμία καταστρατήγηση των δικαιωμάτων και των υποχρεώσεών τους.
(25)
Η αξιολόγηση της λειτουργίας κάθε οργανισμού που αναφέρεται στο άρθρο 25 του κανονισμού (ΕΚ) αριθ. 58/2003 θα πρέπει να πραγματοποιείται με συντονισμένο τρόπο. Η περίοδος αξιολόγησης για τον Ευρωπαϊκό Εκτελεστικό Οργανισμό για το Κλίμα, τις Υποδομές και το Περιβάλλον, τον Εκτελεστικό Οργανισμό για την Υγεία και τον Ψηφιακό τομέα, τον Ευρωπαϊκό Εκτελεστικό Οργανισμό Έρευνας, τον Εκτελεστικό Οργανισμό για το Ευρωπαϊκό Συμβούλιο Καινοτομίας και τις ΜΜΕ, τον Εκτελεστικό Οργανισμό του Ευρωπαϊκού Συμβουλίου Έρευνας και τον Ευρωπαϊκό Εκτελεστικό Οργανισμό Εκπαίδευσης και Πολιτισμού θα πρέπει να ξεκινήσει από την ημερομηνία εφαρμογής της παρούσας απόφασης. Ο Εκτελεστικός Οργανισμός για τους Καταναλωτές, την Υγεία, τη Γεωργία και τα Τρόφιμα, ο Εκτελεστικός Οργανισμός Καινοτομίας και Δικτύων, ο Εκτελεστικός Οργανισμός Έρευνας, ο πρώην Εκτελεστικός Οργανισμός του Ευρωπαϊκού Συμβουλίου Έρευνας, ο Εκτελεστικός Οργανισμός Εκπαίδευσης, Οπτικοακουστικών Θεμάτων και Πολιτισμού και ο Εκτελεστικός Οργανισμός για τις Μικρομεσαίες Επιχειρήσεις θα πρέπει να αξιολογηθούν με συντονισμένο τρόπο για την υπόλοιπη περίοδο των εντολών των εκτελεστικών οργανισμών 2014-2020, η οποία δεν έχει ακόμη αξιολογηθεί. Οι αξιολογήσεις που καλύπτουν τις εντολές για την περίοδο 2021-2027 θα πρέπει να αναλύουν, μεταξύ άλλων, την επίτευξη της εξοικονόμησης και της αύξησης της παραγωγικότητας βάσει της ανάλυσης κόστους-οφέλους που διενεργείται σύμφωνα με το άρθρο 3 παράγραφος 1 του κανονισμού (ΕΚ) αριθ. 58/2003. Οι αξιολογήσεις αυτές θα πρέπει να υποβάλλονται στις διευθύνουσες επιτροπές των εκτελεστικών οργανισμών, στο Ευρωπαϊκό Κοινοβούλιο, στο Συμβούλιο και στο Ελεγκτικό Συνέδριο.
(26)
Σύμφωνα με τις συστάσεις του Ελεγκτικού Συνεδρίου που παρατίθενται στην ειδική έκθεσή του 14/2014 (11), οι εκτελεστικοί οργανισμοί θα πρέπει να εφαρμόσουν τον κανονισμό (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου (12) και να υποβάλουν αίτηση καταχώρισης στο πλαίσιο του συστήματος οικολογικής διαχείρισης και οικολογικού ελέγχου (EMAS) της Ένωσης. Σύμφωνα με την πολιτική για την Πράσινη Συμφωνία της Επιτροπής (13), οι εκτελεστικοί οργανισμοί παροτρύνονται να συμμετέχουν στις προσπάθειες της Επιτροπής για την επίτευξη της κλιματικής ουδετερότητας έως το 2030.
(27)
Τα μέτρα που προβλέπονται από την παρούσα απόφαση είναι σύμφωνα με τη γνώμη της επιτροπής εκτελεστικών οργανισμών που συστάθηκε δυνάμει του άρθρου 24 του κανονισμού (ΕΚ) αριθ. 58/2003,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
ΤΜΗΜΑ I
ΓΕΝΙΚΕΣ ΔΙΑΤΑΞΕΙΣ
Άρθρο 1
Αντικείμενο
Με την παρούσα απόφαση ιδρύονται οι εκτελεστικοί οργανισμοί για την εκτέλεση προγραμμάτων της Ένωσης στο πλαίσιο του πολυετούς δημοσιονομικού πλαισίου 2021-2027 (ΠΔΠ), προσδιορίζονται τα καθήκοντα, τα χαρτοφυλάκια και οι γενικοί κανόνες λειτουργίας τους και θεσπίζεται το νομικό πλαίσιο για τη μετάβαση μεταξύ των οργανισμών και μεταξύ της Επιτροπής και των οργανισμών.
Άρθρο 2
Ορισμοί
Για τους σκοπούς της παρούσας απόφασης, ισχύουν οι ακόλουθοι ορισμοί:
α)
«γενικές υπηρεσίες διοικητικής και υλικοτεχνικής στήριξης»: οι υπηρεσίες στήριξης που έχουν σχέση με την εκτέλεση διαφόρων προγραμμάτων, τα οποία συγκεντρώνονται σε έναν ή περισσότερους εκτελεστικούς οργανισμούς·
β)
«υπολειπόμενες δραστηριότητες»: εναπομείνασες δραστηριότητες που προκύπτουν από υποχρεώσεις που έχουν αναληφθεί για την εκτέλεση προγραμμάτων της Ένωσης στο πλαίσιο του ΠΔΠ 2014-2020 και προηγούμενων περιόδων ΠΔΠ.
ΤΜΗΜΑ II
ΙΔΡΥΣΗ, ΚΑΘΗΚΟΝΤΑ ΚΑΙ ΧΑΡΤΟΦΥΛΑΚΙΑ
Άρθρο 3
Ίδρυση και διάρκεια
1.   Οι ακόλουθοι οργανισμοί ιδρύονται από την 1η Απριλίου 2021 έως την 31η Δεκεμβρίου 2028:
α)
ο Ευρωπαϊκός Εκτελεστικός Οργανισμός για το Κλίμα, τις Υποδομές και το Περιβάλλον
β)
ο Ευρωπαϊκός Εκτελεστικός Οργανισμός Έρευνας
γ)
ο Εκτελεστικός Οργανισμός για το Ευρωπαϊκό Συμβούλιο Καινοτομίας και τις ΜΜΕ
δ)
ο Ευρωπαϊκός Εκτελεστικός Οργανισμός Εκπαίδευσης και Πολιτισμού
ε)
ο Εκτελεστικός Οργανισμός του Ευρωπαϊκού Συμβουλίου Έρευνας.
2.   Ο Ευρωπαϊκός Εκτελεστικός Οργανισμός για την Υγεία και τον Ψηφιακό τομέα ιδρύεται από την 16η Φεβρουαρίου 2021 έως την 31η Δεκεμβρίου 2028.
Άρθρο 4
Τόπος εγκατάστασης
Οι οργανισμοί είναι εγκατεστημένοι στις Βρυξέλλες.
Άρθρο 5
Καθήκοντα
Στο πλαίσιο της εκτέλεσης των μερών των προγραμμάτων και των δραστηριοτήτων της Ένωσης που τους ανατίθενται, οι οργανισμοί είναι υπεύθυνοι για τα ακόλουθα καθήκοντα:
α)
διαχείριση της εκτέλεσης ορισμένων ή όλων των σταδίων των προγραμμάτων και ορισμένων φάσεων του κύκλου ζωής συγκεκριμένων έργων με βάση τα προγράμματα εργασιών που έχει εγκρίνει η Επιτροπή·
β)
διαχείριση δοκιμαστικών σχεδίων και προπαρασκευαστικών ενεργειών κατά την έννοια του άρθρου 58 παράγραφος 2 του κανονισμού (ΕΕ, Ευρατόμ) 2018/1046, κατά περίπτωση·
γ)
παροχή γενικών υπηρεσιών διοικητικής και υλικοτεχνικής στήριξης, κατά περίπτωση·
δ)
έγκριση των πράξεων εκτέλεσης του προϋπολογισμού όσον αφορά τα έσοδα και τις δαπάνες, καθώς και εκτέλεση όλων των ενεργειών που είναι αναγκαίες για τη διαχείριση των προγραμμάτων και των δραστηριοτήτων·
ε)
παροχή πληροφοριών σχετικά με την εκτέλεση του προγράμματος με σκοπό τη στήριξη της Επιτροπής στα καθήκοντα χάραξης πολιτικής·
στ)
υλοποίηση της χρηματοδότησης όταν τους ανατίθεται:
—
από άλλα προγράμματα της Ένωσης ή μέρη αυτών, όταν η πράξη για τη θέσπιση προγράμματος, η εκτέλεση του οποίου έχει ήδη ανατεθεί στον εν λόγω οργανισμό, προβλέπει τη δυνατότητα πρόσθετης χρηματοδότησης στο εν λόγω πρόγραμμα ή σε μέρη αυτού, βάσει του σχετικού προγράμματος ή προγραμμάτων εργασιών και υπό τους όρους που καθορίζονται στην πράξη της ανάθεσης αρμοδιοτήτων·
—
με μεταφορά από κονδύλια υπό καθεστώς επιμερισμένης διαχείρισης, όταν η πράξη για τη θέσπιση του προγράμματος, η εκτέλεση του οποίου έχει ήδη ανατεθεί στον εν λόγω οργανισμό, προβλέπει τη μεταφορά αυτή στο εν λόγω πρόγραμμα ή σε μέρη αυτού, βάσει του σχετικού προγράμματος ή προγραμμάτων εργασιών και υπό τους όρους που καθορίζονται στην πράξη της ανάθεσης αρμοδιοτήτων.
Άρθρο 6
Ανατιθέμενα ενωσιακά προγράμματα του ΠΔΠ 2021-2027
1.   Ο Ευρωπαϊκός Εκτελεστικός Οργανισμός για το Κλίμα, τις Υποδομές και το Περιβάλλον είναι επιφορτισμένος με την υλοποίηση των ακόλουθων (μερών) ενωσιακών προγραμμάτων:
α)
Ταμείο Καινοτομίας (14)·
β)
Μηχανισμός «Συνδέοντας την Ευρώπη»: μεταφορές (συμπεριλαμβανομένης της στρατιωτικής κινητικότητας και της συνεισφοράς του Ταμείου Συνοχής) και ενέργεια·
γ)
Πρόγραμμα «Ορίζων Ευρώπη»: πυλώνας ΙΙ, ομάδα 5: κλίμα, ενέργεια και κινητικότητα·
δ)
Πρόγραμμα LIFE: φύση και βιοποικιλότητα· κυκλική οικονομία και ποιότητα ζωής· μετριασμός της κλιματικής αλλαγής και προσαρμογή σε αυτήν· μετάβαση στην καθαρή ενέργεια·
ε)
Χρηματοδοτικός μηχανισμός για τις ανανεώσιμες πηγές ενέργειας (15)·
στ)
Δανειακή διευκόλυνση του δημόσιου τομέα στο πλαίσιο του Μηχανισμού Δίκαιης Μετάβασης·
ζ)
Ευρωπαϊκό Ταμείο Θάλασσας, Αλιείας και Υδατοκαλλιέργειας (άμεση διαχείριση) και υποχρεωτικές εισφορές στις περιφερειακές οργανώσεις διαχείρισης της αλιείας (ΠΟΔΑ) και άλλους διεθνείς οργανισμούς.
2.   Ο Ευρωπαϊκός Εκτελεστικός Οργανισμός για την Υγεία και τον Ψηφιακό τομέα είναι επιφορτισμένος με την υλοποίηση των ακόλουθων (μερών) ενωσιακών προγραμμάτων:
α)
Πρόγραμμα «Η ΕΕ για την υγεία» (EU4Health)·
β)
Πρόγραμμα «Ορίζων Ευρώπη»: πυλώνας ΙΙ, ομάδα 1: υγεία·
γ)
Πρόγραμμα για την ενιαία αγορά: ασφάλεια των τροφίμων: υγεία για τον άνθρωπο, τα ζώα και τα φυτά σε ολόκληρη την τροφική αλυσίδα και καλύτερη κατάρτιση για ασφαλέστερα τρόφιμα·
δ)
Πρόγραμμα για την Ψηφιακή Ευρώπη·
ε)
Μηχανισμός «Συνδέοντας την Ευρώπη»: ψηφιακός τομέας·
στ)
Πρόγραμμα «Ορίζων Ευρώπη»: πυλώνας ΙΙ, ομάδα 4: ψηφιακές τεχνολογίες, βιομηχανία και διάστημα.
3.   Ο Ευρωπαϊκός Εκτελεστικός Οργανισμός Έρευνας είναι επιφορτισμένος με την υλοποίηση των ακόλουθων (μερών) ενωσιακών προγραμμάτων:
α)
Πρόγραμμα «Ορίζων Ευρώπη»: πυλώνας I: δράσεις Marie Skłodowska-Curie (MSCA) και ερευνητικές υποδομές·
β)
Πρόγραμμα «Ορίζων Ευρώπη»: πυλώνας ΙΙ, ομάδα 2: πολιτισμός, δημιουργικότητα και πολυδεκτική κοινωνία· ομάδα 3: πολιτική προστασία για την κοινωνία· και ομάδα 6: τρόφιμα, βιοοικονομία, φυσικοί πόροι, γεωργία και περιβάλλον·
γ)
Πρόγραμμα «Ορίζων Ευρώπη»: το μέρος «Διεύρυνση της συμμετοχής και ενίσχυση του Ευρωπαϊκού Χώρου Έρευνας»: «Εξάπλωση της αριστείας και διεύρυνση της συμμετοχής»· «Μεταρρύθμιση και βελτίωση του ευρωπαϊκού συστήματος Ε&Κ»·
δ)
Ενέργειες ενημέρωσης και προώθησης που αφορούν τα γεωργικά προϊόντα (16)·
ε)
Ερευνητικό πρόγραμμα του Ταμείου Έρευνας για τον Άνθρακα και τον Χάλυβα (17)·
4.   Επιπλέον, ο Ευρωπαϊκός Εκτελεστικός Οργανισμός Έρευνας είναι υπεύθυνος για γενικές υπηρεσίες διοικητικής και υλικοτεχνικής στήριξης, και ιδίως:
α)
για την Κεντρική Υπηρεσία Επικύρωσης (SEDIA)·
β)
τον προγραμματισμό των προσκλήσεων υποβολής προτάσεων για όλα τα προγράμματα και τις υπηρεσίες που συμμετέχουν στο πρόγραμμα eGrants·
γ)
την ειδική διαχείριση.
5.   Ο Εκτελεστικός Οργανισμός για το Ευρωπαϊκό Συμβούλιο Καινοτομίας και τις ΜΜΕ είναι επιφορτισμένος με την υλοποίηση των ακόλουθων (μερών) ενωσιακών προγραμμάτων:
α)
Πρόγραμμα «Ορίζων Ευρώπη», πυλώνας ΙΙΙ: το Ευρωπαϊκό Συμβούλιο Καινοτομίας (ΕΣΚ) και τα ευρωπαϊκά οικοσυστήματα καινοτομίας·
β)
Διαπεριφερειακές επενδύσεις στην καινοτομία·
γ)
Πρόγραμμα για την ενιαία αγορά: COSME· εσωτερική αγορά· στήριξη της τυποποίησης· και καταναλωτές.
6.   Ο Ευρωπαϊκός Εκτελεστικός Οργανισμός Εκπαίδευσης και Πολιτισμού είναι επιφορτισμένος με την υλοποίηση των ακόλουθων (μερών) ενωσιακών προγραμμάτων:
α)
το πρόγραμμα «Δημιουργική Ευρώπη»·
β)
το πρόγραμμα Erasmus·
γ)
το Ευρωπαϊκό Σώμα Αλληλεγγύης·
δ)
πολίτες, ισότητα, δικαιώματα και αξίες·
ε)
Μηχανισμός Γειτονίας, Ανάπτυξης και Διεθνούς Συνεργασίας (ΜΓΑΔΣ)·
στ)
Μηχανισμός προενταξιακής βοήθειας (ΜΠΒ III).
7.   Ο Εκτελεστικός Οργανισμός του Ευρωπαϊκού Συμβουλίου Έρευνας είναι επιφορτισμένος με την υλοποίηση του ακόλουθου μέρους του προγράμματος Ορίζων Ευρώπη: πρόγραμμα «Ορίζων Ευρώπη», πυλώνας Ι: το Ευρωπαϊκό Συμβούλιο Έρευνας (ΕΣΕ).
8.   Οι παράγραφοι 1 έως 7 εφαρμόζονται με την επιφύλαξη και από την ημερομηνία της έναρξης ισχύος καθενός από τα εν λόγω προγράμματα
Άρθρο 7
Υπολειπόμενες δραστηριότητες
1.   Ο Ευρωπαϊκός Εκτελεστικός Οργανισμός για το Κλίμα, τις Υποδομές και το Περιβάλλον είναι επιφορτισμένος με την υλοποίηση των υπολειπόμενων δραστηριοτήτων των ακόλουθων (μερών) ενωσιακών προγραμμάτων:
α)
Μηχανισμός «Συνδέοντας την Ευρώπη»: ενέργεια και μεταφορές (συμπεριλαμβανομένης της συνεισφοράς του Ταμείου Συνοχής) (18), που στο ΠΔΠ 2014-2020 υλοποιούνταν από τον εκτελεστικό οργανισμό που συστάθηκε με την εκτελεστική απόφαση 2013/801/ΕΕ της Επιτροπής («Εκτελεστικός Οργανισμός Καινοτομίας και Δικτύων»)·
β)
Πρόγραμμα «Ορίζων 2020»: Μέρος III: Κοινωνική πρόκληση 3: ασφαλής, καθαρή και αποδοτική ενέργεια (19), η οποία στο ΠΔΠ 2014-2020 υλοποιούνταν από τον Εκτελεστικό Οργανισμό Καινοτομίας και Δικτύων, τον εκτελεστικό οργανισμό που συστάθηκε με την εκτελεστική απόφαση 2013/771/ΕΕ της Επιτροπής («Εκτελεστικός Οργανισμός για τις Μικρομεσαίες Επιχειρήσεις») και από την Επιτροπή·
γ)
Πρόγραμμα «Ορίζων 2020»: Μέρος III: Κοινωνική πρόκληση 4: έξυπνες, οικολογικές και ενοποιημένες μεταφορές, που στο ΠΔΠ 2014-2020 υλοποιούνταν από τον Εκτελεστικό Οργανισμό Καινοτομίας και Δικτύων και από την Επιτροπή·
δ)
Πρόγραμμα «Ορίζων 2020»: Μέρος III: Κοινωνική πρόκληση 5: δράση για το κλίμα, περιβάλλον, αποδοτικότητα πόρων και πρώτες ύλες, που στο ΠΔΠ 2014-2020 υλοποιούνταν από τον Εκτελεστικό Οργανισμό για τις Μικρομεσαίες Επιχειρήσεις και από την Επιτροπή·
ε)
Πρόγραμμα LIFE: δράση για το κλίμα και το περιβάλλον (20), η οποία στο ΠΔΠ 2014-2020 υλοποιούνταν από τον Εκτελεστικό Οργανισμό για τις Μικρομεσαίες Επιχειρήσεις·
στ)
Ευρωπαϊκό Ταμείο Θάλασσας και Αλιείας (21), το οποίο στο ΠΔΠ 2014-2020 υλοποιούνταν από τον Εκτελεστικό Οργανισμό για τις Μικρομεσαίες Επιχειρήσεις.
2.   Ο Ευρωπαϊκός Εκτελεστικός Οργανισμός για την Υγεία και τον Ψηφιακό τομέα είναι επιφορτισμένος με την υλοποίηση των υπολειπόμενων δραστηριοτήτων των ακόλουθων (μερών) ενωσιακών προγραμμάτων:
α)
Πρόγραμμα «Ορίζων 2020»: Μέρος III: Κοινωνική πρόκληση 1: υγεία, δημογραφική αλλαγή και ευεξία, που στο ΠΔΠ 2014-2020 υλοποιούνταν από την Επιτροπή·
β)
Μηχανισμός «Συνδέοντας την Ευρώπη»: τηλεπικοινωνίες (22), που στο ΠΔΠ 2014-2020 υλοποιούνταν από τον Εκτελεστικό Οργανισμό Καινοτομίας και Δικτύων και από την Επιτροπή·
γ)
Πρόγραμμα «Ορίζων 2020»: Μέρος II: ειδικός στόχος «Υπεροχή στις γενικής εφαρμογής και βιομηχανικές τεχνολογίες» (LEIT) — ΤΠΕ, NMBP, διάστημα (23), που στο ΠΔΠ 2014-2020 υλοποιούνταν από τον Εκτελεστικό Οργανισμό για τις Μικρομεσαίες Επιχειρήσεις, τον εκτελεστικό οργανισμό που συστάθηκε με την εκτελεστική απόφαση 2013/778/ΕΕ της Επιτροπής («Εκτελεστικός Οργανισμός Έρευνας») και από την Επιτροπή·
δ)
Πρόγραμμα «Ορίζων 2020»: Μέρος III: Κοινωνική πρόκληση 5: δράση για το κλίμα, περιβάλλον, αποδοτικότητα πόρων και πρώτες ύλες, που στο ΠΔΠ 2014-2020 υλοποιούνταν από τον Εκτελεστικό Οργανισμό για τις Μικρομεσαίες Επιχειρήσεις και από την Επιτροπή·
ε)
7ο πρόγραμμα-πλαίσιο: ο θεματικός τομέας «διάστημα» του ειδικού προγράμματος συνεργασίας του έβδομου προγράμματος-πλαισίου (24), ο οποίος στο ΠΔΠ 2014-2020 υλοποιούνταν από τον Εκτελεστικό Οργανισμό Έρευνας·
στ)
το κοινό δημοσιονομικό πλαίσιο στον τομέα της ασφάλειας των τροφίμων και των ζωοτροφών, συμπεριλαμβανομένης της καλύτερης κατάρτισης για ασφαλέστερα τρόφιμα (25), το οποίο στο ΠΔΠ 2014-2020 υλοποιούνταν από τον εκτελεστικό οργανισμό που συστάθηκε με την εκτελεστική απόφαση 2013/770/ΕΕ της Επιτροπής (26) (Εκτελεστικός Οργανισμός για τους Καταναλωτές, την Υγεία, τη Γεωργία και τα Τρόφιμα )·
ζ)
το τρίτο πρόγραμμα για τη δράση της Ένωσης στον τομέα της υγείας (2014-2020) (27), το οποίο στο ΠΔΠ 2014-2020 υλοποιούνταν από τον Εκτελεστικό Οργανισμό για τους Καταναλωτές, την Υγεία, τη Γεωργία και τα Τρόφιμα και από την Επιτροπή.
3.   Ο Ευρωπαϊκός Εκτελεστικός Οργανισμός Έρευνας είναι επιφορτισμένος με την υλοποίηση των υπολειπόμενων δραστηριοτήτων των ακόλουθων (μερών) ενωσιακών προγραμμάτων:
α)
Πρόγραμμα «Ορίζων 2020»: Μέρος I: δράσεις Marie Skłodowska-Curie και ερευνητικές υποδομές (28), οι οποίες στο ΠΔΠ 2014-2020 υλοποιούνταν από τον Εκτελεστικό Οργανισμό Έρευνας και από την Επιτροπή·
β)
Πρόγραμμα «Ορίζων 2020»: Μέρος III: Κοινωνική πρόκληση 2: επισιτιστική ασφάλεια, βιώσιμη γεωργία και δασοκομία, έρευνα στον τομέα της θάλασσας, της ναυτιλίας και των εσωτερικών υδάτων, και βιοοικονομία· Κοινωνική πρόκληση 5: δράση για το κλίμα, περιβάλλον, αποδοτικότητα πόρων και πρώτες ύλες· Κοινωνική πρόκληση 6: Η Ευρώπη σε έναν μεταβαλλόμενο κόσμο — πολυδεκτικές, καινοτόμες και στοχαστικές κοινωνίες· Κοινωνική πρόκληση 7: Ασφαλείς κοινωνίες — Προάσπιση της ελευθερίας και εγγύηση της ασφάλειας της Ευρώπης και των πολιτών της, που στο ΠΔΠ 2014-2020 υλοποιούνταν από τον Εκτελεστικό Οργανισμό Έρευνας, τον Εκτελεστικό Οργανισμό για τις Μικρομεσαίες Επιχειρήσεις και από την Επιτροπή·
γ)
Πρόγραμμα «Ορίζων 2020»: Μέρος IV: εξάπλωση της αριστείας και διεύρυνση της συμμετοχής, οι οποίες στο ΠΔΠ 2014-2020 υλοποιούνταν από τον Εκτελεστικό Οργανισμό Έρευνας και από την Επιτροπή·
δ)
Πρόγραμμα «Ορίζων 2020»: Μέρος V: Η επιστήμη στην κοινωνία και μαζί με την κοινωνία, που στο ΠΔΠ 2014-2020 υλοποιούνταν από τον Εκτελεστικό Οργανισμό Έρευνας και από την Επιτροπή·
ε)
7ο πρόγραμμα-πλαίσιο: οι δράσεις «Έρευνα προς όφελος των ΜΜΕ» και «Έρευνα προς όφελος ενώσεων ΜΜΕ» του ειδικού προγράμματος «Ικανότητες» (29), οι οποίες στο ΠΔΠ 2014-2020 υλοποιούνταν από τον Εκτελεστικό Οργανισμό Έρευνας·
στ)
7ο πρόγραμμα-πλαίσιο: ο θεματικός τομέας «Ασφάλεια» του ειδικού προγράμματος συνεργασίας του έβδομου προγράμματος-πλαισίου (30), ο οποίος στο ΠΔΠ 2014-2020 υλοποιούνταν από τον Εκτελεστικό Οργανισμό Έρευνας·
ζ)
Ειδικό πρόγραμμα «Άνθρωποι» του 7ου προγράμματος πλαισίου (31), το οποίο στο ΠΔΠ 2014-2020 υλοποιούνταν από τον Εκτελεστικό Οργανισμό Έρευνας·
η)
Ενέργειες ενημέρωσης και προώθησης που αφορούν τα γεωργικά προϊόντα (32), οι οποίες στο ΠΔΠ 2014-2020 υλοποιούνταν από τον Εκτελεστικό Οργανισμό για τους Καταναλωτές, την Υγεία, τη Γεωργία και τα Τρόφιμα·
θ)
Ερευνητικό πρόγραμμα του Ταμείου Έρευνας για τον Άνθρακα και το Χάλυβα (33), το οποίο στο ΠΔΠ 2014-2020 υλοποιούνταν από την Επιτροπή.
4.   Ο Εκτελεστικός Οργανισμός για το Ευρωπαϊκό Συμβούλιο Καινοτομίας και τις ΜΜΕ είναι επιφορτισμένος με την υλοποίηση των υπολειπόμενων δραστηριοτήτων των ακόλουθων (μερών) ενωσιακών προγραμμάτων:
α)
Πρόγραμμα «Ορίζων 2020»: Μέρος I: Μελλοντικές και Αναδυόμενες Τεχνολογίες (FET), ανοικτές FET και πρόδρομες FET (συμπεριλαμβανομένων όσων χαρακτηρίζονται ως πιλοτικό ΕΣΚ) (34), που στο ΠΔΠ 2014-2020 υλοποιούνταν από τον Εκτελεστικό Οργανισμό Έρευνας και από την Επιτροπή·
β)
Πρόγραμμα «Ορίζων 2020»: Μέρος II: πρόσβαση σε κεφάλαια κινδύνου (συμπεριλαμβανομένων των βραβείων παροχής κινήτρων του ΕΣΚ) και καινοτομία στις ΜΜΕ, που στο ΠΔΠ 2014-2020 υλοποιούνταν από τον Εκτελεστικό Οργανισμό για τις Μικρομεσαίες Επιχειρήσεις και από την Επιτροπή·
γ)
Πρόγραμμα «Ορίζων 2020»: Μέρη II και III: επιτάχυνση της καινοτομίας, που στο ΠΔΠ 2014-2020 υλοποιούνταν από τον Εκτελεστικό Οργανισμό για τις Μικρομεσαίες Επιχειρήσεις και από την Επιτροπή·
δ)
Πρόγραμμα «Ορίζων 2020»: Μέρη II και III: μέσο για τις ΜΜΕ, που στο ΠΔΠ 2014-2020 υλοποιούνταν από τον Εκτελεστικό Οργανισμό για τις Μικρομεσαίες Επιχειρήσεις και από την Επιτροπή·
ε)
άλλα βραβεία σε σχέση με το ΕΣΚ, όπως το βραβείο πρωτεύουσας καινοτομίας (iCapital) (πρόγραμμα εργασιών του «Ορίζων 2020» για την κοινωνική πρόκληση 6) και το βραβείο γυναικείας καινοτομίας (Women Innovators) (πρόγραμμα εργασιών του «Ορίζων 2020» για τον στόχο «Η επιστήμη στην κοινωνία και μαζί με την κοινωνία»), τα οποία στο ΠΔΠ 2014-2020 υλοποιούνταν από την Επιτροπή·
στ)
κάθε άλλη δραστηριότητα που από το 2018 καλύπτεται στο πιλοτικό μέρος του ΕΣΚ του προγράμματος εργασιών «Ορίζων 2020» για τις καινοτόμες ΜΜΕ, η οποία στο ΠΔΠ 2014-2020 υλοποιούνταν από τον Εκτελεστικό Οργανισμό Έρευνας, τον Εκτελεστικό Οργανισμό για τις Μικρομεσαίες Επιχειρήσεις και από την Επιτροπή·
ζ)
το πρόγραμμα COSME και το πρόγραμμα-πλαίσιο για την ανταγωνιστικότητα και την καινοτομία (35), τα οποία στο ΠΔΠ 2014-2020 υλοποιούνταν από τον Εκτελεστικό Οργανισμό για τις Μικρομεσαίες Επιχειρήσεις·
η)
εσωτερική αγορά και στήριξη δραστηριοτήτων τυποποίησης (36), που στο ΠΔΠ 2014-2020 υλοποιούνταν από την Επιτροπή·
θ)
πρόγραμμα για τους καταναλωτές (37), το οποίο στο ΠΔΠ 2014-2020 υλοποιούνταν από τον Εκτελεστικό Οργανισμό για τους Καταναλωτές, την Υγεία, τη Γεωργία και τα Τρόφιμα·
5.   Ο Ευρωπαϊκός Εκτελεστικός Οργανισμός Εκπαίδευσης και Πολιτισμού είναι επιφορτισμένος με την υλοποίηση των υπολειπόμενων δραστηριοτήτων των ακόλουθων (μερών) ενωσιακών προγραμμάτων:
α)
το πρόγραμμα «Δημιουργική Ευρώπη» (38), το οποίο στο ΠΔΠ 2014-2020 υλοποιούνταν από τον εκτελεστικό οργανισμό που συστάθηκε με την εκτελεστική απόφαση 2013/776/ΕΕ της Επιτροπής («Εκτελεστικός Οργανισμός Εκπαίδευσης, Οπτικοακουστικών Θεμάτων και Πολιτισμού»)·
β)
το πρόγραμμα «Erasmus+» (39), το οποίο στο ΠΔΠ 2014-2020 υλοποιούνταν από τον Εκτελεστικό Οργανισμό Εκπαίδευσης, Οπτικοακουστικών Θεμάτων και Πολιτισμού·
γ)
το Ευρωπαϊκό Σώμα Αλληλεγγύης (40), το οποίο στο ΠΔΠ 2014-2020 υλοποιούνταν από τον Εκτελεστικό Οργανισμό Εκπαίδευσης, Οπτικοακουστικών Θεμάτων και Πολιτισμού·
δ)
το πρόγραμμα «Ευρώπη για τους πολίτες» (41), το οποίο στο ΠΔΠ 2014-2020 υλοποιούνταν από τον Εκτελεστικό Οργανισμό Εκπαίδευσης, Οπτικοακουστικών Θεμάτων και Πολιτισμού·
ε)
η πρωτοβουλία εθελοντών ανθρωπιστικής βοήθειας της ΕΕ (42), η οποία στο ΠΔΠ 2014-2020 υλοποιούνταν από τον Εκτελεστικό Οργανισμό Εκπαίδευσης, Οπτικοακουστικών Θεμάτων και Πολιτισμού·
στ)
ο Μηχανισμός Προενταξιακής Βοήθειας (ΜΠΒ ΙΙ) (43)
,, από τον οποίο η συνεισφορά στο πρόγραμμα «Erasmus+» υλοποιούνταν στο ΠΔΠ 2014-2020 από τον Εκτελεστικό Οργανισμό Εκπαίδευσης, Οπτικοακουστικών Θεμάτων και Πολιτισμού και από την Επιτροπή·
ζ)
ο Ευρωπαϊκός Μηχανισμός Γειτονίας (44), από τον οποίο η συνεισφορά στο πρόγραμμα «Erasmus+» υλοποιούνταν στο ΠΔΠ 2014-2020 από τον Εκτελεστικό Οργανισμό Εκπαίδευσης, Οπτικοακουστικών Θεμάτων και Πολιτισμού και από την Επιτροπή·
η)
ο μηχανισμός χρηματοδότησης της αναπτυξιακής συνεργασίας (45), από τον οποίο η συνεισφορά στο πρόγραμμα «Erasmus+» υλοποιούνταν στο ΠΔΠ 2014-2020 από τον Εκτελεστικό Οργανισμό Εκπαίδευσης, Οπτικοακουστικών Θεμάτων και Πολιτισμού και από την Επιτροπή·
θ)
το Μέσο Εταιρικής Σχέσης για τη συνεργασία με τρίτες χώρες (46), από το οποίο η συνεισφορά στο πρόγραμμα «Erasmus+» υλοποιούνταν στο ΠΔΠ 2014-2020 από τον Εκτελεστικό Οργανισμό Εκπαίδευσης, Οπτικοακουστικών Θεμάτων και Πολιτισμού και από την Επιτροπή·
ι)
το 10ο και 11ο Ευρωπαϊκό Ταμείο Ανάπτυξης (47), από τα οποία η συνεισφορά στο πρόγραμμα «Erasmus+» υλοποιούνταν στο ΠΔΠ 2014-2020 από τον Εκτελεστικό Οργανισμό Εκπαίδευσης, Οπτικοακουστικών Θεμάτων και Πολιτισμού και από την Επιτροπή·
ια)
τα ακόλουθα προγράμματα που είχαν ανατεθεί προηγουμένως στον Εκτελεστικό Οργανισμό Εκπαίδευσης, Οπτικοακουστικών Θεμάτων και Πολιτισμού κατά την περίοδο 2000-2013:
i)
το πρόγραμμα συνεργασίας με τις Ηνωμένες Πολιτείες της Αμερικής στην τριτοβάθμια εκπαίδευση και στην επαγγελματική εκπαίδευση και κατάρτιση (2006-2013) (48)·
ii)
η συμφωνία μεταξύ της Ευρωπαϊκής Κοινότητας και της κυβέρνησης του Καναδά με την οποία θεσπίζεται πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας (2006-2013) (49)·
iii)
το πρόγραμμα δράσης στον τομέα της διά βίου μάθησης (2007-2013) (50)·
iv)
το πρόγραμμα Πολιτισμός (2007-2013) (51)·
v)
το πρόγραμμα «Ευρώπη για τους Πολίτες» με σκοπό την προώθηση της ενεργού συμμετοχής του Ευρωπαίου πολίτη στα κοινά (2007-2013) (52)·
vi)
το πρόγραμμα «Νεολαία εν δράσει» (2007-2013) (53)·
vii)
το πρόγραμμα υποστήριξης του ευρωπαϊκού οπτικοακουστικού τομέα (MEDIA 2007) (2007-2013) (54)·
viii)
το πρόγραμμα δράσης Erasmus Mundus 2009-2013 (II) για την ενίσχυση της ποιότητας στην τριτοβάθμια εκπαίδευση και για την προώθηση της διαπολιτισμικής κατανόησης μέσω της συνεργασίας με τρίτες χώρες (55)·
ix)
το πρόγραμμα για την οπτικοακουστική συνεργασία με επαγγελματίες από τρίτες χώρες (MEDIA Mundus) (2011-2013) (56)·
x)
σχέδια στον τομέα της τριτοβάθμιας εκπαίδευσης που μπορούν να χρηματοδοτούνται βάσει των διατάξεων περί βοήθειας για οικονομική συνεργασία με τις αναπτυσσόμενες χώρες της Ασίας (57)·
xi)
σχέδια στον τομέα της τριτοβάθμιας εκπαίδευσης και της νεολαίας που μπορούν να χρηματοδοτούνται βάσει των διατάξεων για τον μηχανισμό προενταξιακής βοήθειας (IPA) (58)·
xii)
σχέδια στον τομέα της πρωτοβάθμιας, δευτεροβάθμιας και τριτοβάθμιας εκπαίδευσης και της νεολαίας που μπορούν να χρηματοδοτούνται βάσει των διατάξεων για τον ευρωπαϊκό μηχανισμό γειτονίας και εταιρικής σχέσης (59)·
xiii)
σχέδια στον τομέα της τριτοβάθμιας εκπαίδευσης που μπορούν να χρηματοδοτούνται βάσει των διατάξεων για τον μηχανισμό χρηματοδότησης της αναπτυξιακής συνεργασίας (60)·
xiv)
σχέδια στον τομέα της τριτοβάθμιας εκπαίδευσης και της νεολαίας που μπορούν να χρηματοδοτούνται βάσει των διατάξεων για το χρηματοδοτικό μέσο για τη συνεργασία με τις εκβιομηχανισμένες και τις λοιπές υψηλού εισοδήματος χώρες και εδάφη (61).
6.   Ο Εκτελεστικός Οργανισμός του Ευρωπαϊκού Συμβουλίου Έρευνας είναι επιφορτισμένος με την υλοποίηση των υπολειπόμενων δραστηριοτήτων των ακόλουθων (μερών) ενωσιακών προγραμμάτων:
α)
Πρόγραμμα «Ορίζων 2020»: Μέρος I: η ενίσχυση της έρευνας αιχμής μέσω δραστηριοτήτων του Ευρωπαϊκού Συμβουλίου Έρευνας (62), η οποία στο ΠΔΠ 2014-2020 υλοποιούνταν από τον εκτελεστικό οργανισμό που συστάθηκε με την εκτελεστική απόφαση 2013/779/ΕΕ της Επιτροπής (πρώην Εκτελεστικός Οργανισμός του Ευρωπαϊκού Συμβουλίου Έρευνας)·
β)
7ο πρόγραμμα-πλαίσιο: το ειδικό πρόγραμμα «Ιδέες» (63), το οποίο στο ΠΔΠ 2014-2020 υλοποιούνταν από τον πρώην Εκτελεστικό Οργανισμό του Ευρωπαϊκού Συμβουλίου Έρευνας.
ΕΝΟΤΗΤΑ ΙΙΙ
ΚΑΝΟΝΕΣ ΛΕΙΤΟΥΡΓΙΑΣ
Άρθρο 8
Μέλη της διευθύνουσας επιτροπής και διευθυντής
1.   Η θητεία των μελών της διευθύνουσας επιτροπής κάθε οργανισμού είναι κατ’ αρχήν διετής.
2.   Η θητεία του διευθυντή κάθε οργανισμού είναι κατ’ αρχήν τετραετής.
Άρθρο 9
Αποσπάσεις υπαλλήλων
1.   Οι υπάλληλοι αποσπώνται σε έναν οργανισμό αφού καταλάβουν την αντίστοιχη θέση στην Επιτροπή κατόπιν δημοσίευσης των σχετικών θέσεων και επιλογής ή με μετάθεση προς το συμφέρον της υπηρεσίας, όπως αναφέρεται στο άρθρο 7 παράγραφος 1 του κανονισμού υπηρεσιακής καταστάσεως των υπαλλήλων της Ευρωπαϊκής Ένωσης (στο εξής: κανονισμός υπηρεσιακής κατάστασης) και του καθεστώτος που εφαρμόζεται επί του λοιπού προσωπικού της Ευρωπαϊκής Ένωσης (ΚΛΠ) (64).
2.   Σε περίπτωση που ο οργανισμός αποδεχτεί την απόσπαση, προσφέρεται στον υπάλληλο η δυνατότητα απόσπασης προς το συμφέρον της υπηρεσίας στην οικεία θέση ευθύνης στον οργανισμό σύμφωνα με το άρθρο 37, στοιχείο α) και το άρθρο 38 του κανονισμού υπηρεσιακής κατάστασης (65). Ο υπάλληλος καλείται σε ακρόαση σύμφωνα με το άρθρο 38 στοιχείο α) του κανονισμού υπηρεσιακής κατάστασης.
3.   Στον υπάλληλο προτείνεται σύμβαση σύμφωνα με το άρθρο 2 στοιχείο α) του ΚΛΠ.
4.   Με την επιφύλαξη των ορίων των διαθέσιμων θέσεων που περιλαμβάνονται στον πίνακα θέσεων του οργανισμού, ο οργανισμός προτείνει στον αποσπασμένο υπάλληλο σύμβαση στον ίδιο βαθμό, κλιμάκιο και αρχαιότητα που αντιστοιχεί στον βαθμό και το κλιμάκιο που κατέχει ο υπάλληλος στην Επιτροπή. Η σύμβαση αυτή υπόκειται σε τροποποιήσεις ώστε να αντικατοπτρίζει κάθε αλλαγή στη σταδιοδρομία του υπαλλήλου στην Επιτροπή.
Άρθρο 10
Έκτακτοι και συμβασιούχοι υπάλληλοι
Ο οργανισμός προσλαμβάνει απευθείας έκτακτους υπαλλήλους σύμφωνα με το άρθρο 2 στοιχείο στ) του ΚΛΠ και συμβασιούχους υπαλλήλους σύμφωνα με το άρθρο 3α του ΚΛΠ.
Άρθρο 11
Εποπτεία και απαιτήσεις υποβολής εκθέσεων
Οι οργανισμοί εποπτεύονται από την Επιτροπή και υποβάλλουν τακτικά έκθεση προόδου σχετικά με την υλοποίηση των ενωσιακών προγραμμάτων ή μέρη αυτών για τα οποία είναι αρμόδιοι, σύμφωνα με τις ρυθμίσεις και με τη συχνότητα που ορίζονται στις αποφάσεις ανάθεσης αρμοδιοτήτων στους οργανισμούς που ιδρύονται με την παρούσα απόφαση και εγκρίνονται σύμφωνα με το άρθρο 6 παράγραφος 3 του κανονισμού (ΕΚ) αριθ. 58/2003.
Άρθρο 12
Αξιολογήσεις
1.   Ο Εκτελεστικός Οργανισμός για τους Καταναλωτές, την Υγεία, τη Γεωργία και τα Τρόφιμα, ο Εκτελεστικός Οργανισμός Καινοτομίας και Δικτύων, ο Εκτελεστικός Οργανισμός Έρευνας, ο πρώην Εκτελεστικός Οργανισμός του Ευρωπαϊκού Συμβουλίου Έρευνας, ο Εκτελεστικός Οργανισμός Εκπαίδευσης, Οπτικοακουστικών Θεμάτων και Πολιτισμού και ο Εκτελεστικός Οργανισμός για τις Μικρομεσαίες Επιχειρήσεις αξιολογούνται με συντονισμένο τρόπο δυνάμει του άρθρου 25 του κανονισμού (ΕΚ) αριθ. 58/2003. Οι αξιολογήσεις αυτές καλύπτουν την εναπομένουσα περίοδο της εντολής 2014-2020 των εκτελεστικών οργανισμών, η οποία δεν έχει αξιολογηθεί ακόμη. Η περίοδος αξιολόγησης λήγει κατά την ημέρα που προηγείται της ημερομηνίας εφαρμογής της παρούσας απόφασης.
2.   Οι αξιολογήσεις που αναφέρονται στο άρθρο 25 του κανονισμού (ΕΚ) αριθ. 58/2003 για τους οργανισμούς που ιδρύονται με απόφαση αρχίζουν από την ημερομηνία εφαρμογής της παρούσας απόφασης. Οι οργανισμοί αξιολογούνται με συντονισμένο τρόπο.
3.   Σύμφωνα με το άρθρο 25 παράγραφος 1 του κανονισμού (ΕΚ) αριθ. 58/2003, οι αξιολογήσεις που καλύπτουν τις εντολές των οργανισμών για την περίοδο 2021-2027 υποβάλλονται στις διευθύνουσες επιτροπές των εκτελεστικών οργανισμών, στο Ευρωπαϊκό Κοινοβούλιο, στο Συμβούλιο και στο Ελεγκτικό Συνέδριο.
Άρθρο 13
Συμμετοχή στο σύστημα EMAS της Επιτροπής
1.   Οι οργανισμοί εφαρμόζουν και καταχωρίζονται στο σύστημα οικολογικής διαχείρισης και οικολογικού ελέγχου (EMAS). Έχουν τη δυνατότητα να επιλέξουν να συμμετάσχουν στην εταιρική καταχώριση του EMAS της Επιτροπής, όταν στεγάζονται σε κτίρια τα οποία διαχειρίζεται η Επιτροπή.
2.   Η καταχώριση οργανισμών στο σύστημα EMAS της Επιτροπής υπόκειται σε γραπτή δέσμευση μεταξύ του προέδρου της διευθύνουσας επιτροπής EMAS της Επιτροπής, που αναφέρεται στην απόφαση C(2013) 7708 της Επιτροπής (66), και των οργανισμών, και στην έγκριση του αρμόδιου φορέα του EMAS στο Βέλγιο.
Άρθρο 14
Εκτέλεση του προϋπολογισμού λειτουργίας
Οι οργανισμοί εκτελούν τον οικείο προϋπολογισμό λειτουργίας τους σύμφωνα με τον κανονισμό (ΕΚ) αριθ. 1653/2004 της Επιτροπής (67).
ΤΜΗΜΑ IV
ΜΕΤΑΒΑΤΙΚΕΣ ΔΙΑΤΑΞΕΙΣ
Άρθρο 15
Γενική διαδοχή
1.   Με την επιφύλαξη των άρθρων 16 έως 20, οι οργανισμοί που ιδρύονται με την παρούσα απόφαση αποτελούν τους νόμιμους και καθολικούς διαδόχους των αντίστοιχων οργανισμών, ιδίως όσον αφορά όλες τις υποχρεώσεις που απορρέουν από συμβάσεις και συμφωνίες επιχορήγησης και τα αποκτηθέντα περιουσιακά στοιχεία, τους οποίους διαδέχονται και αντικαθιστούν δυνάμει της παρούσας απόφασης.
2.   Για τους σκοπούς της παραγράφου 1:
α)
ο Ευρωπαϊκός Εκτελεστικός Οργανισμός για το Κλίμα, τις Υποδομές και το Περιβάλλον διαδέχεται και αντικαθιστά τον Εκτελεστικό Οργανισμό Καινοτομίας και Δικτύων·
β)
ο Εκτελεστικός Οργανισμός για το Ευρωπαϊκό Συμβούλιο Καινοτομίας και τις ΜΜΕ διαδέχεται και αντικαθιστά τον Εκτελεστικό Οργανισμό για τις Μικρομεσαίες Επιχειρήσεις·
γ)
ο Ευρωπαϊκός Εκτελεστικός Οργανισμός Έρευνας διαδέχεται και αντικαθιστά τον Εκτελεστικό Οργανισμό Έρευνας·
δ)
ο Ευρωπαϊκός Εκτελεστικός Οργανισμός Εκπαίδευσης και Πολιτισμού διαδέχεται και αντικαθιστά τον Εκτελεστικό Οργανισμό Εκπαίδευσης, Οπτικοακουστικών Θεμάτων και Πολιτισμού·
ε)
ο Εκτελεστικός Οργανισμός του Ευρωπαϊκού Συμβουλίου Έρευνας διαδέχεται και αντικαθιστά τον πρώην Εκτελεστικό Οργανισμό του Ευρωπαϊκού Συμβουλίου Έρευνας·
Άρθρο 16
Μεταφορά υπολειπόμενων δραστηριοτήτων μεταξύ οργανισμών και μεταξύ της Επιτροπής και των οργανισμών
1.   Όταν μεταφέρονται υπολειπόμενες δραστηριότητες μεταξύ οργανισμών ή από την Επιτροπή σε έναν οργανισμό σύμφωνα με το άρθρο 7, ο οργανισμός που ιδρύεται με την παρούσα απόφαση αναλαμβάνει αυτόματα όλους τους φακέλους και τις νομικές δεσμεύσεις δυνάμει της παρούσας απόφασης. Ο εν λόγω οργανισμός υποκαθίσταται σε όλα τα σχετικά δικαιώματα και υποχρεώσεις.
2.   Όταν η Επιτροπή αναθέτει ενωσιακά προγράμματα σε οργανισμό που ιδρύεται με την παρούσα απόφαση σύμφωνα με το άρθρο 7, η Επιτροπή διατηρεί τα ακόλουθα δικαιώματα:
α)
να εγκρίνει το πιστοποιητικό μεθοδολογίας·
β)
να διενεργεί επιθεωρήσεις, επανεξετάσεις ή ελέγχους·
γ)
να διενεργεί ενδιάμεσες και τελικές αξιολογήσεις του αντίκτυπου της δράσης, με κριτήριο τους στόχους των προγραμμάτων·
δ)
να διαθέτει πληροφορίες σχετικά με τα αποτελέσματα σε άλλα θεσμικά όργανα, φορείς, υπηρεσίες ή οργανισμούς της Ένωσης, καθώς και σε κράτη μέλη ή συνδεδεμένες χώρες·
ε)
να κάνει χρήση υλικού, εγγράφων ή πληροφοριών των δικαιούχων σύμφωνα με τις διατάξεις της συμφωνίας επιχορήγησης·
στ)
να προβαίνει σε συμψηφισμούς σύμφωνα με το άρθρο 102 παράγραφος 1 του δημοσιονομικού κανονισμού·
ζ)
να εκδίδει εκτελεστές αποφάσεις όσον αφορά τις αξιώσεις του οργανισμού σύμφωνα με το άρθρο 299 της Συνθήκης.
Άρθρο 17
Μετάθεση αποσπασμένων υπαλλήλων μεταξύ οργανισμών
1.   Όταν ένας οργανισμός διαδέχεται και αντικαθιστά έναν πρώην οργανισμό σύμφωνα με το άρθρο 15, οι υπάλληλοι της Επιτροπής που έχουν αποσπαστεί προς το συμφέρον της υπηρεσίας στον οργανισμό που καταργήθηκε εξακολουθούν να είναι αποσπασμένοι προς το συμφέρον της υπηρεσίας στην αντίστοιχη θέση ευθύνης στον οργανισμό που αναλαμβάνει τα καθήκοντά του, σύμφωνα με το άρθρο 38 του κανονισμού υπηρεσιακής κατάστασης.
2.   Σε περίπτωση μεταφοράς υπολειπόμενων δραστηριοτήτων μεταξύ οργανισμών σύμφωνα με το άρθρο 16, οι αποσπασμένοι υπάλληλοι στον οργανισμό που καταργήθηκε, και του οποίου τα καθήκοντα αναλαμβάνονται από οργανισμό που ιδρύεται με την παρούσα απόφαση, αποσπώνται προς το συμφέρον της υπηρεσίας στην αντίστοιχη θέση ευθύνης στον οργανισμό που ιδρύεται με την παρούσα απόφαση σύμφωνα με το άρθρο 37 στοιχείο α) και το άρθρο 38 του κανονισμού υπηρεσιακής κατάστασης. Ο υπάλληλος καλείται σε ακρόαση σύμφωνα με το άρθρο 38 στοιχείο α) του κανονισμού υπηρεσιακής κατάστασης.
3.   Ο οργανισμός που ιδρύεται με την παρούσα απόφαση αποδέχεται την απόσπαση χωρίς καμία διαδικασία δημοσίευσης και επιλογής.
4.   Στον οικείο υπάλληλο προτείνεται σύμβαση σύμφωνα με το άρθρο 2 στοιχείο α) του ΚΛΠ.
5.   Με την επιφύλαξη των ορίων των διαθέσιμων θέσεων που περιλαμβάνονται στον πίνακα θέσεων του οργανισμού που ιδρύεται με την παρούσα απόφαση, ο εν λόγω οργανισμός προτείνει τη σύμβαση που αναφέρεται στην παράγραφο 4 για τον ίδιο βαθμό, κλιμάκιο και αρχαιότητα με τον βαθμό και το κλιμάκιο που κατέχει ο υπάλληλος στην Επιτροπή. Η σύμβαση αυτή τροποποιείται, εφόσον κρίνεται σκόπιμο, ώστε να αντικατοπτρίζει κάθε αλλαγή στη σταδιοδρομία του υπαλλήλου στην Επιτροπή.
6.   Κατά παρέκκλιση από τις παραγράφους 1 και 2, σε εξαιρετικές περιπτώσεις, όταν η μεταφορά καθηκόντων σύμφωνα με τα άρθρα 15 και 16 έχει ως αποτέλεσμα την απόσπαση δύο ή περισσότερων υπαλλήλων στην ίδια αντίστοιχη θέση ευθύνης στον οργανισμό που ιδρύεται με την παρούσα απόφαση, η Επιτροπή, με πρόταση της εποπτεύουσας Γενικής Διεύθυνσης, ή όταν υπάρχουν περισσότερες εποπτεύουσες Γενικές Διευθύνσεις, της επικεφαλής εποπτεύουσας Γενικής Διεύθυνσης του εν λόγω οργανισμού, αποφασίζει ποιος υπάλληλος που αναφέρεται στις παραγράφους 1 και 2 πρόκειται να αποσπαστεί στον οικείο οργανισμό. Η Επιτροπή μπορεί να τερματίσει την απόσπαση άλλων ενδιαφερόμενων υπαλλήλων.
7.   Ο διευθυντής του Εκτελεστικού Οργανισμού για τους Καταναλωτές, την Υγεία, τη Γεωργία και τα Τρόφιμα επανεντάσσεται στην Επιτροπή.
Άρθρο 18
Μετάθεση έκτακτων υπαλλήλων σύμφωνα με το άρθρο 2 στοιχείο στ) του ΚΛΠ και συμβασιούχων υπαλλήλων σύμφωνα με το άρθρο 3α του ΚΛΠ, μεταξύ οργανισμών
1.   Όταν ένας οργανισμός διαδέχεται και αντικαθιστά έναν πρώην οργανισμό σύμφωνα με το άρθρο 15, οι συμβάσεις των έκτακτων υπαλλήλων σύμφωνα με το άρθρο 2 στοιχείο στ) του ΚΛΠ και οι συμβάσεις των συμβασιούχων υπαλλήλων σύμφωνα με το άρθρο 3α του ΚΛΠ εξακολουθούν να υφίστανται στον οργανισμό που ιδρύεται με την παρούσα απόφαση, χωρίς καμία μεταβολή.
2.   Όταν μεταφέρονται υπολειπόμενες δραστηριότητες μεταξύ οργανισμών και μεταξύ της Επιτροπής και οργανισμών σύμφωνα με το άρθρο 16, οι έκτακτοι υπάλληλοι σύμφωνα με το άρθρο 2 στοιχείο στ) του ΚΛΠ και οι συμβασιούχοι υπάλληλοι σύμφωνα με το άρθρο 3α του ΚΛΠ, που απασχολούνταν από τον οργανισμό που καταργήθηκε και θεωρείται ότι εκτελούσαν καθήκοντα που αφορούν την υλοποίηση προγραμμάτων τα οποία αναλαμβάνει ο οργανισμός που ιδρύεται με την παρούσα απόφαση και στον οποίο ανατίθενται τα καθήκοντά τους, μετατίθενται στον εν λόγω οργανισμό.
3.   Οι υπάλληλοι που αναφέρονται στην παράγραφο 2 μετατίθενται στον οργανισμό που ιδρύεται με την παρούσα απόφαση χωρίς τροποποίηση των συμβάσεών τους. Η αλλαγή οργανισμού δεν θεωρείται νέα πρόσληψη και η συνέχεια της σταδιοδρομίας διασφαλίζεται από κάθε άποψη.
4.   Οι υπάλληλοι που αναφέρονται στην παράγραφο 2 καλούνται να αποφασίσουν, εντός προθεσμίας 15 εργάσιμων ημερών από την επίσημη κοινοποίηση της μετάθεσης, εάν επιθυμούν να μετατεθούν στον οργανισμό που ιδρύεται με την παρούσα απόφαση ώστε να συνεχίσουν να ασκούν καθήκοντα που αφορούν την υλοποίηση του προγράμματος που αναλαμβάνει ο οργανισμός αυτός. Όταν ένας υπάλληλος του οικείου προσωπικού δηλώσει γραπτώς την άρνησή του εντός της εν λόγω προθεσμίας, η σύμβαση του εν λόγω υπαλλήλου λύεται από τον οργανισμό υπό τους όρους που αναφέρονται στο άρθρο 47 του ΚΛΠ.
5.   Όσον αφορά τους υπαλλήλους του Εκτελεστικού Οργανισμού για τους Καταναλωτές, την Υγεία, τη Γεωργία και τα Τρόφιμα, η περίοδος που αναφέρεται στην παράγραφο 4 ανέρχεται σε δύο μήνες.
Άρθρο 19
Μεταθέσεις μεταξύ οργανισμών υποστηρικτικού προσωπικού που δεν είναι συνδεδεμένο με συγκεκριμένο πρόγραμμα
1.   Το άρθρο 17 παράγραφοι 2 έως 6 και το άρθρο 18 παράγραφοι 2 έως 5 εφαρμόζονται στο υποστηρικτικό προσωπικό του Εκτελεστικού Οργανισμού για τους Καταναλωτές, την Υγεία, τη Γεωργία και τα Τρόφιμα που δεν είναι συνδεδεμένο με συγκεκριμένο πρόγραμμα. Μεταφέρονται στον Ευρωπαϊκό Εκτελεστικό Οργανισμό για την Υγεία και τον Ψηφιακό τομέα, στον Εκτελεστικό Οργανισμό για το Ευρωπαϊκό Συμβούλιο Καινοτομίας και τις ΜΜΕ ή στον Ευρωπαϊκό Εκτελεστικό Οργανισμό Έρευνας με βάση την επιλογή τους και με την επιφύλαξη του αριθμού των θέσεων που διατίθενται στους εν λόγω οργανισμούς.
2.   Με την επιφύλαξη του αριθμού των θέσεων που διατίθενται στον Ευρωπαϊκό Εκτελεστικό Οργανισμό για την Υγεία και τον Ψηφιακό τομέα, το άρθρο 17 παράγραφοι 2 έως 6 και το άρθρο 18 παράγραφοι 2 έως 4 εφαρμόζονται στο προσωπικό του Εκτελεστικού Οργανισμού για τις Μικρομεσαίες Επιχειρήσεις και του πρώην Εκτελεστικού Οργανισμού Έρευνας που έχει προσδιοριστεί ότι εκτελεί υποστηρικτικά καθήκοντα σχετικά με προγράμματα που αναλαμβάνονται από τον Ευρωπαϊκό Εκτελεστικό Οργανισμό για την Υγεία και τον Ψηφιακό τομέα.
3.   Με την επιφύλαξη του αριθμού των θέσεων που διατίθενται στον Ευρωπαϊκό Εκτελεστικό Οργανισμό για το Κλίμα, τις Υποδομές και το Περιβάλλον, το άρθρο 17 παράγραφοι 2 έως 6 και το άρθρο 18 παράγραφοι 2 έως 4 εφαρμόζονται στο προσωπικό του Εκτελεστικού Οργανισμού για τις Μικρομεσαίες Επιχειρήσεις που έχει προσδιοριστεί ότι εκτελεί υποστηρικτικά καθήκοντα σχετικά με προγράμματα που αναλαμβάνονται από τον Ευρωπαϊκό Εκτελεστικό Οργανισμό για το Κλίμα, τις Υποδομές και το Περιβάλλον.
Άρθρο 20
Μετάθεση αποσπασμένων υπαλλήλων, συμβασιούχων και έκτακτων υπαλλήλων από την Επιτροπή σε οργανισμούς
1.   Σε περίπτωση μεταφοράς υπολειπόμενων δραστηριοτήτων από την Επιτροπή σε οργανισμό σύμφωνα με το άρθρο 16, η Επιτροπή μπορεί να προσφέρει σε υπαλλήλους της Επιτροπής των οποίων τα καθήκοντα μεταφέρονται στον οργανισμό που ιδρύεται με την παρούσα απόφαση τη δυνατότητα απόσπασης προς το συμφέρον της υπηρεσίας, στο πλαίσιο του αντίστοιχου είδους της θέσης τους, σε θέση ευθύνης στον εν λόγω οργανισμό σύμφωνα με το άρθρο 38 του κανονισμού υπηρεσιακής κατάστασης.
2.   Για τον σκοπό της παραγράφου 1 του παρόντος άρθρου, εφαρμόζεται το άρθρο 17 παράγραφοι 3 έως 5.
3.   Σε περίπτωση μεταφοράς υπολειπόμενων δραστηριοτήτων από την Επιτροπή σε οργανισμό σύμφωνα με το άρθρο 16, ο οργανισμός που ιδρύεται με την παρούσα απόφαση προσφέρει σε συμβασιούχους υπαλλήλους της Επιτροπής τη δυνατότητα να συνάψουν νέα σύμβαση, χωρίς διαδικασία δημοσίευσης και επιλογής, σύμφωνα με το άρθρο 3α του ΚΛΠ στην ίδια ομάδα καθηκόντων ώστε να διασφαλιστεί η συνέχεια των καθηκόντων όταν:
α)
τα καθήκοντά τους μεταφέρονται, δυνάμει της παρούσας απόφασης, από την Επιτροπή στον οργανισμό που ιδρύεται με την παρούσα απόφαση·
β)
έχουν ολοκληρώσει την πλήρη διαδικασία επιλογής συμβασιούχων υπαλλήλων που διοργανώνεται από την Ευρωπαϊκή Υπηρεσία Επιλογής Προσωπικού ή με ευθύνη της.
4.   Οι όροι απασχόλησης των υπαλλήλων που αναφέρονται στην παράγραφο 3 καθορίζονται σύμφωνα με τους κατάλληλους κανόνες που εφαρμόζει ο οργανισμός που ιδρύεται με την παρούσα απόφαση. Με την αποδοχή νέας σύμβασης σύμφωνα με την παράγραφο 3 λύεται η σύμβαση με την Επιτροπή και ενεργοποιείται η έναρξη νέας δοκιμαστικής περιόδου.
5.   Σε περίπτωση που υπάλληλος που αναφέρεται στην παράγραφο 3 αρνηθεί τη σύμβαση στον οργανισμό που ιδρύεται με την παρούσα απόφαση, η Επιτροπή μπορεί να καταγγείλει τη σύμβασή του σύμφωνα με το άρθρο 47 του ΚΛΠ.
6.   Σε περίπτωση μεταφοράς υπολειπόμενων δραστηριοτήτων από την Επιτροπή σε οργανισμό σύμφωνα με το άρθρο 16, ο Εκτελεστικός Οργανισμός για το Ευρωπαϊκό Συμβούλιο Καινοτομίας και τις ΜΜΕ προσφέρει σε έκτακτους υπαλλήλους που έχουν προσληφθεί από την Επιτροπή, σύμφωνα με την απόφαση του συλλογικού οργάνου της 10ης Απριλίου 2019 (68), ως διαχειριστές προγραμμάτων στο πλαίσιο του ενισχυμένου πιλοτικού μέσου του Ευρωπαϊκού Συμβουλίου Καινοτομίας, τη δυνατότητα να συνάψουν σύμβαση, χωρίς διαδικασία δημοσίευσης και επιλογής, σύμφωνα με το άρθρο 2 στοιχείο στ) του ΚΛΠ στην ίδια ομάδα καθηκόντων και στον ίδιο βαθμό ώστε να διασφαλιστεί η συνέχεια των καθηκόντων όταν, με την επιφύλαξη των διατάξεων του άρθρου 53 δεύτερο εδάφιο του ΚΛΠ:
α)
τα καθήκοντά τους μεταβιβάζονται από την Επιτροπή στον Εκτελεστικό Οργανισμό για το Ευρωπαϊκό Συμβούλιο Καινοτομίας και τις ΜΜΕ·
β)
οι σχετικές θέσεις μπορούν να καλυφθούν από τον προϋπολογισμό του Εκτελεστικού Οργανισμού για το Ευρωπαϊκό Συμβούλιο Καινοτομίας και τις ΜΜΕ.
7.   Οι όροι απασχόλησης των έκτακτων υπαλλήλων που αναφέρονται στην παράγραφο 6 καθορίζονται σύμφωνα με τους κατάλληλους κανόνες που εφαρμόζει ο Εκτελεστικός Οργανισμός για το Ευρωπαϊκό Συμβούλιο Καινοτομίας και τις ΜΜΕ. Με την αποδοχή νέας σύμβασης σύμφωνα με την παράγραφο 6 λύεται η σύμβαση με την Επιτροπή και ενεργοποιείται η έναρξη νέας δοκιμαστικής περιόδου.
8.   Στην περίπτωση που ένας υπάλληλος που αναφέρεται στην παράγραφο 6 αρνηθεί τη σύμβαση στον οργανισμό που ιδρύεται με την παρούσα απόφαση, η Επιτροπή μπορεί να καταγγείλει τη σύμβασή του σύμφωνα με το άρθρο 47 του ΚΛΠ.
Άρθρο 21
Κατάργηση του Εκτελεστικού Οργανισμού για τους Καταναλωτές, την Υγεία, τη Γεωργία και τα Τρόφιμα και μεταβατικά μέτρα
1.   Ο Εκτελεστικός Οργανισμός για τους Καταναλωτές, την Υγεία, τη Γεωργία και τα Τρόφιμα παύει να υφίσταται από την 1η Απριλίου 2021 και ακολούθως καταργείται σύμφωνα με το άρθρο 3 παράγραφος 2 του κανονισμού (ΕΚ) αριθ. 58/2003 και τις παραγράφους 2 έως 5 του παρόντος άρθρου.
2.   Οι υπάλληλοι του Εκτελεστικού Οργανισμού για τους Καταναλωτές, την Υγεία, τη Γεωργία και τα Τρόφιμα μετατίθενται σύμφωνα με το άρθρο 17 παράγραφοι 2 έως 7, το άρθρο 18 παράγραφοι 2 έως 5 και το άρθρο 19. Οι εν λόγω υπάλληλοι έχουν δικαίωμα τηλεργασίας πλήρους απασχόλησης στον τόπο κατοικίας τους από την 1η Απριλίου 2021 έως την 30ή Σεπτεμβρίου 2021. Οι υπάλληλοι που αρνούνται να μετατεθούν στον οργανισμό που ιδρύεται με την παρούσα απόφαση και συνεχίζουν να εκτελούν τα καθήκοντά τους που ανέλαβε ο οργανισμός αυτός στο πλαίσιο της εφαρμογής της προθεσμίας προειδοποίησης που αναφέρεται στο άρθρο 47 του ΚΛΠ, έχουν δικαίωμα τηλεργασίας πλήρους απασχόλησης στον τόπο κατοικίας τους από την 1η Απριλίου 2021 έως τη λήξη της περιόδου προειδοποίησης.
3.   Κατά παρέκκλιση από το άρθρο 19 παράγραφος 1, ο Ευρωπαϊκός Εκτελεστικός Οργανισμός για την Υγεία και τον Ψηφιακό τομέα αναλαμβάνει από τον Εκτελεστικό Οργανισμό για τους Καταναλωτές, την Υγεία, τη Γεωργία και τα Τρόφιμα τις τυχόν δραστηριότητες στήριξης που δεν συνδέονται με ειδικό πρόγραμμα.
4.   Ο Ευρωπαϊκός Εκτελεστικός Οργανισμός για την Υγεία και τον Ψηφιακό τομέα, ο Εκτελεστικός Οργανισμός για το Ευρωπαϊκό Συμβούλιο Καινοτομίας και τις ΜΜΕ και ο Ευρωπαϊκός Εκτελεστικός Οργανισμός Έρευνας αναλαμβάνουν όλα τα στοιχεία ενεργητικού και παθητικού που συνδέονται με τις δραστηριότητες που αναλαμβάνονται από τον Εκτελεστικό Οργανισμό για τους Καταναλωτές, την Υγεία, τη Γεωργία και τα Τρόφιμα και όλα τα στοιχεία ενεργητικού και παθητικού που συνδέονται με τις δραστηριότητες στήριξης που αναφέρονται στην παράγραφο 3.
5.   Οι δύο εκκαθαριστές που διορίζονται από την Επιτροπή σύμφωνα με το άρθρο 3 παράγραφος 2 του κανονισμού (ΕΚ) αριθ. 58/2003 επαληθεύουν και επιβεβαιώνουν ότι όλες οι δραστηριότητες του Εκτελεστικού Οργανισμού για τους Καταναλωτές, την Υγεία, τη Γεωργία και τα Τρόφιμα είτε παύουν είτε αναλαμβάνονται, και ότι όλα τα υπόλοιπα στοιχεία ενεργητικού και παθητικού έχουν αναληφθεί από τον Ευρωπαϊκό Εκτελεστικό Οργανισμό για την Υγεία και τον Ψηφιακό τομέα, τον Εκτελεστικό Οργανισμό για το Ευρωπαϊκό Συμβούλιο Καινοτομίας και τις ΜΜΕ και τον Ευρωπαϊκό Εκτελεστικό Οργανισμό Έρευνας. Οι εκκαθαριστές προσδιορίζουν τυχόν καθαρό αποτέλεσμα του Εκτελεστικού Οργανισμού για τους Καταναλωτές, την Υγεία, τη Γεωργία και τα Τρόφιμα μετά την εκκαθάριση. Στη συνέχεια αναγνωρίζουν την κατάργησή του.
Άρθρο 22
Μεταβατική περίοδος για τον Ευρωπαϊκό Εκτελεστικό Οργανισμό για την Υγεία και τον Ψηφιακό τομέα
1.   Η Επιτροπή ασκεί τη διαχείριση του Ευρωπαϊκού Εκτελεστικού Οργανισμού για την Υγεία και τον Ψηφιακό τομέα έως ότου ο οργανισμός αποκτήσει την επιχειρησιακή ικανότητα να εκτελεί τον δικό του προϋπολογισμό.
2.   Για τους σκοπούς της παραγράφου 1, ο Γενικός Διευθυντής της Γενικής Διεύθυνσης Υγείας και Ασφάλειας των Τροφίμων ενεργεί ως προσωρινός διευθυντής και ασκεί όλα τα καθήκοντα που ανατίθενται στον διευθυντή.
Άρθρο 23
Ημερομηνία κινητικότητας του προσωπικού
1.   Οι υπάλληλοι που αναφέρονται στα άρθρα 17 έως 21 μετατίθενται στον αντίστοιχο οργανισμό με ισχύ από την 1η Απριλίου 2021.
2.   Για τους σκοπούς της εφαρμογής της προθεσμίας προειδοποίησης που αναφέρεται στο άρθρο 47 του ΚΛΠ, οι συμβασιούχοι και έκτακτοι υπάλληλοι που αναφέρονται στα άρθρα 18, 19 και 21, οι οποίοι αρνούνται να μετακινηθούν στον αντίστοιχο οργανισμό που ιδρύεται με την παρούσα απόφαση, μετατίθενται στον εν λόγω οργανισμό και συνεχίζουν να εκτελούν τα καθήκοντά τους έως τη λήξη της περιόδου προειδοποίησης.
ΤΜΗΜΑ V
ΤΕΛΙΚΕΣ ΔΙΑΤΑΞΕΙΣ
Άρθρο 24
Κατάργηση
1.   Οι εκτελεστικές αποφάσεις της Επιτροπής 2013/801/ΕΕ, 2013/771/ΕΕ, 2013/778/ΕΕ, 2013/779/ΕΕ, 2013/776/ΕΕ και 2013/770/ΕΕ καταργούνται από την 1η Απριλίου 2021.
2.   Οι αναφορές στις καταργούμενες αποφάσεις θεωρούνται αναφορές στην παρούσα απόφαση.
Άρθρο 25
Έναρξη ισχύος
Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Απριλίου 2021. Εντούτοις, το άρθρο 3 παράγραφος 2 και το άρθρο 22 εφαρμόζονται από τις 16 Φεβρουαρίου 2021.
Βρυξέλλες, 12 Φεβρουαρίου 2021.
Για την Επιτροπή
Η Πρόεδρος
Ursula VON DER LEYEN
(1)  ΕΕ L 11 της 16.1.2003, σ. 1.
(2)  C(2020) 4240 final.
(3)  Εκτελεστική απόφαση 2013/801/ΕΕ της Επιτροπής, της 23ης Δεκεμβρίου 2013, για την ίδρυση του Εκτελεστικού Οργανισμού Καινοτομίας και Δικτύων και για την κατάργηση της απόφασης 2007/60/ΕΚ όπως τροποποιήθηκε με την απόφαση 2008/593/ΕΚ (ΕΕ L 352 της 24.12.2013, σ. 65).
(4)  Εκτελεστική απόφαση 2013/771/ΕΕ της Επιτροπής, της 17ης Δεκεμβρίου 2013, για τη σύσταση του Εκτελεστικού Οργανισμού για τις Μικρομεσαίες Επιχειρήσεις και την κατάργηση των αποφάσεων 2004/20/ΕΚ και 2007/372/ΕΚ (ΕΕ L 341 της 18.12.2013, σ. 73).
(5)  Εκτελεστική απόφαση 2013/778/ΕΕ της Επιτροπής, της 13ης Δεκεμβρίου 2013, για την ίδρυση του Εκτελεστικού Οργανισμού Έρευνας και για την κατάργηση της απόφασης 2008/46/ΕΚ (ΕΕ L 346 της 20.12.2013, σ. 54).
(6)  Εκτελεστική απόφαση 2013/779/ΕΕ της Επιτροπής, της 17ης Δεκεμβρίου 2013, για την ίδρυση του εκτελεστικού οργανισμού του Ευρωπαϊκού Συμβουλίου Έρευνας και την κατάργηση της απόφασης 2008/37/ΕΚ (ΕΕ L 346 της 20.12.2013, σ. 58).
(7)  Εκτελεστική απόφαση 2013/776/ΕΕ της Επιτροπής, της 18ης Δεκεμβρίου 2013, για την ίδρυση του «Εκτελεστικού Οργανισμού Εκπαίδευσης, Οπτικοακουστικών Θεμάτων και Πολιτισμού» και για την κατάργηση της απόφασης 2009/336/ΕΚ (ΕΕ L 343 της 19.12.2013, σ. 46).
(8)  Εκτελεστική απόφαση 2013/770/ΕΕ της Επιτροπής, της 17ης Δεκεμβρίου 2013, για τη σύσταση του Εκτελεστικού Οργανισμού για τους Καταναλωτές, την Υγεία και τα Τρόφιμα και την κατάργηση της απόφασης 2004/858/ΕΚ (ΕΕ L 341 της 18.12.2013, σ. 69), όπως τροποποιήθηκε με την εκτελεστική απόφαση 2014/927/ΕΕ της Επιτροπής, της 17ης Δεκεμβρίου 2014, με σκοπό τη μετατροπή του «Εκτελεστικού Οργανισμού για τους Καταναλωτές, την Υγεία και τα Τρόφιμα» σε «Εκτελεστικό Οργανισμό για τους Καταναλωτές, την Υγεία, τη Γεωργία και τα Τρόφιμα». (ΕΕ L 363 της 18.12.2014, σ. 183).
(9)  C(2020) 2880 final.
(10)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
(11)  Ειδική έκθεση αριθ. 14/2014 Με ποιον τρόπο υπολογίζουν, περιορίζουν και αντισταθμίζουν τα θεσμικά και λοιπά όργανα της ΕΕ τα αέρια θερμοκηπίου που εκπέμπουν; - Ευρωπαϊκό Ελεγκτικό Συνέδριο.
(12)  Κανονισμός (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) και για την κατάργηση του κανονισμού (ΕΚ) αριθ. 761/2001 και των αποφάσεων της Επιτροπής 2001/681/ΕΚ και 2006/193/ΕΚ.
(13)  Ανακοίνωση COM(2019) 640 της Ευρωπαϊκής Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών.
(14)  Κατ’ εξουσιοδότηση κανονισμός (ΕΕ) 2019/856 της Επιτροπής, της 26ης Φεβρουαρίου 2019, για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του Ταμείου Καινοτομίας (ΕΕ L 140 της 28.5.2019, σ. 6).
(15)  Εκτελεστικός κανονισμός (ΕΕ) 2020/1294 της Επιτροπής, της 15ης Σεπτεμβρίου 2020, για τον μηχανισμό χρηματοδότησης της Ένωσης για την ενέργεια από ανανεώσιμες πηγές (ΕΕ L 303 της 17.9.2020, σ. 1).
(16)  Κανονισμός (ΕΕ) αριθ. 1144/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, σχετικά με τις ενέργειες ενημέρωσης και προώθησης που αφορούν τα γεωργικά προϊόντα και εφαρμόζονται στην εσωτερική αγορά και σε τρίτες χώρες και την κατάργηση του κανονισμού (ΕΚ) αριθ. 3/2008 του Συμβουλίου (ΕΕ L 317 της 4.11.2014, σ. 56).
(17)  Απόφαση 2008/376/ΕΚ του Συμβουλίου, της 29ης Απριλίου 2008, για την έγκριση του ερευνητικού προγράμματος του Ταμείου Έρευνας για τον Άνθρακα και τον Χάλυβα και σχετικά με τις τεχνικές κατευθυντήριες γραμμές πολυετούς διάρκειας για το πρόγραμμα (ΕΕ L 130 της 20.5.2008, σ. 7).
(18)  Κανονισμός (ΕΕ) αριθ. 1316/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη σύσταση της διευκόλυνσης «Συνδέοντας την Ευρώπη», την τροποποίηση του κανονισμού (ΕΕ) αριθ 913/2010 και την κατάργηση των κανονισμών (ΕΚ) αριθ. 680/2007 και (ΕΚ) αριθ. 67/2010 (ΕΕ L 348 της 20.12.2013, σ. 129).
(19)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020» για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104). Απόφαση 2013/743/ΕΕ του Συμβουλίου, της 3ης Δεκεμβρίου 2013, για τον καθορισμό του ειδικού προγράμματος υλοποίησης του προγράμματος Ορίζων 2020 – Πρόγραμμα-πλαίσιο για την έρευνα και την καινοτομία (2014 – 2020) και για την κατάργηση των αποφάσεων 2006/971/ΕΚ, 2006/972/ΕΚ, 2006/973/ΕΚ, 2006/974/ΕΚ και 2006/975/ΕΚ (ΕΕ L 347 της 20.12.2013, σ. 965).
(20)  Κανονισμός (ΕΕ) αριθ. 1293/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με τη θέσπιση Προγράμματος για το Περιβάλλον και τη Δράση για το Κλίμα (LIFE) και για την κατάργηση του κανονισμού (ΕΚ) αριθ. 614/2007 (ΕΕ L 347 της 20.12.2013, σ. 185).
(21)  Κανονισμός (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (ΕΕ L 149 της 20.5.2014, σ. 1).
(22)  Κανονισμός (ΕΕ) 2017/1953 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2017, για την τροποποίηση των κανονισμών (ΕΕ) αριθ. 1316/2013 και (ΕΕ) αριθ. 283/2014 όσον αφορά την προώθηση της συνδεσιμότητας στο διαδίκτυο στις τοπικές κοινότητες (ΕΕ L 286 της 1.11.2017, σ. 1). Κανονισμός (ΕΕ) αριθ. 1316/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη σύσταση της διευκόλυνσης «Συνδέοντας την Ευρώπη», την τροποποίηση του κανονισμού (ΕΕ) αριθ 913/2010 και την κατάργηση των κανονισμών (ΕΚ) αριθ. 680/2007 και (ΕΚ) αριθ. 67/2010 (ΕΕ L 348 της 20.12.2013, σ. 129).
(23)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020» για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104). Απόφαση 2013/743/ΕΕ του Συμβουλίου, της 3ης Δεκεμβρίου 2013, για τον καθορισμό του ειδικού προγράμματος υλοποίησης του προγράμματος Ορίζων 2020 – Πρόγραμμα-πλαίσιο για την έρευνα και την καινοτομία (2014 – 2020) και για την κατάργηση των αποφάσεων 2006/971/ΕΚ, 2006/972/ΕΚ, 2006/973/ΕΚ, 2006/974/ΕΚ και 2006/975/ΕΚ (ΕΕ L 347 της 20.12.2013, σ. 965).
(24)  Απόφαση 2006/971/ΕΚ του Συμβουλίου, της 19ης Δεκεμβρίου 2006 σχετικά με το ειδικό πρόγραμμα «Συνεργασία» για την εκτέλεση του 7ου προγράμματος πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007 έως 2013) (ΕΕ L 400 της 30.12.2006, σ. 86).
(25)  Κανονισμός (ΕΕ) αριθ. 652/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό, για την τροποποίηση των οδηγιών του Συμβουλίου 98/56/ΕΚ, 2000/29/ΕΚ και 2008/90/ΕΚ, των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 178/2002, (ΕΚ) αριθ. 882/2004 και (ΕΚ) αριθ. 396/2005, της οδηγίας 2009/128/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου και για την κατάργηση των αποφάσεων του Συμβουλίου 66/399/ΕΟΚ, 76/894/ΕΟΚ και 2009/470/ΕΚ (ΕΕ L 189 της 27.6.2014, σ. 1).
(26)  Τροποποιήθηκε με την εκτελεστική απόφαση 2014/927/ΕΕ της Επιτροπής, της 17ης Δεκεμβρίου 2014, με σκοπό τη μετατροπή του «Εκτελεστικού Οργανισμού για τους Καταναλωτές, την Υγεία και τα Τρόφιμα» σε «Εκτελεστικό Οργανισμό για τους Καταναλωτές, την Υγεία, τη Γεωργία και τα Τρόφιμα» (ΕΕ L 363 της 18.12.2014, σ. 183).
(27)  Κανονισμός (ΕΕ) αριθ. 282/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, σχετικά με τη θέσπιση τρίτου Προγράμματος για τη δράση της Ένωσης στον τομέα της υγείας (2014-2020) και την κατάργηση της απόφασης αριθ. 1350/2007/ΕΚ (ΕΕ L 86 της 21.3.2014, σ. 1).
(28)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020» για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104). Απόφαση 2013/743/ΕΕ του Συμβουλίου, της 3ης Δεκεμβρίου 2013, για τον καθορισμό του ειδικού προγράμματος υλοποίησης του προγράμματος Ορίζων 2020 – Πρόγραμμα-πλαίσιο για την έρευνα και την καινοτομία (2014 – 2020) και για την κατάργηση των αποφάσεων 2006/971/ΕΚ, 2006/972/ΕΚ, 2006/973/ΕΚ, 2006/974/ΕΚ και 2006/975/ΕΚ (ΕΕ L 347 της 20.12.2013, σ. 965).
(29)  Απόφαση 2006/974/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα «Ικανότητες» για την εκτέλεση του 7ου προγράμματος πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007 έως 2013) (ΕΕ L 400 της 30.12.2006, σ. 299)·
(30)  Απόφαση 2006/971/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα «Συνεργασία» για την εκτέλεση του 7ου προγράμματος πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007 έως 2013) (ΕΕ L 400 της 30.12.2006, σ. 86)·
(31)  Απόφαση 2006/973/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα Άνθρωποι για την εκτέλεση του έβδομου προγράμματος-πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013) (ΕΕ L 400 της 30.12.2006, σ. 270).
(32)  Κανονισμός (ΕΕ) αριθ. 1144/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, σχετικά με τις ενέργειες ενημέρωσης και προώθησης που αφορούν τα γεωργικά προϊόντα και εφαρμόζονται στην εσωτερική αγορά και σε τρίτες χώρες και την κατάργηση του κανονισμού (ΕΚ) αριθ. 3/2008 του Συμβουλίου (ΕΕ L 317 της 4.11.2014, σ. 56).
(33)  Απόφαση 2008/376/ΕΚ του Συμβουλίου, της 29ης Απριλίου 2008, για την έγκριση του ερευνητικού προγράμματος του Ταμείου Έρευνας για τον Άνθρακα και τον Χάλυβα και σχετικά με τις τεχνικές κατευθυντήριες γραμμές πολυετούς διάρκειας για το πρόγραμμα (ΕΕ L 130 της 20.5.2008, σ. 7).
(34)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020» για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104). Απόφαση 2013/743/ΕΕ του Συμβουλίου, της 3ης Δεκεμβρίου 2013, για τον καθορισμό του ειδικού προγράμματος υλοποίησης του προγράμματος Ορίζων 2020 – Πρόγραμμα-πλαίσιο για την έρευνα και την καινοτομία (2014 – 2020) και για την κατάργηση των αποφάσεων 2006/971/ΕΚ, 2006/972/ΕΚ, 2006/973/ΕΚ, 2006/974/ΕΚ και 2006/975/ΕΚ (ΕΕ L 347 της 20.12.2013, σ. 965).
(35)  Κανονισμός αριθ. 1287/2013 του Ευρωπαϊκού Κοινοβουλίου και του Συμβουλίου για τη θέσπιση προγράμματος για την ανταγωνιστικότητα των επιχειρήσεων και τις μικρομεσαίες επιχειρήσεις (COSME) (2014-2020) και για την κατάργηση της απόφασης αριθ. 1639/2006/ΕΚ (ΕΕ L 347 της 20.12.2013, σ. 33).
(36)  Η υλοποίηση των εν λόγω δραστηριοτήτων καλύπτεται από τις ακόλουθες αποφάσεις χρηματοδότησης: C(2019)8928 της 17/12/2019 για το 2020, C(2019)76 της 16/01/2019 για το 2019, C(2017)7379 της 09/11/2017 για το 2018, C(2017)204 της 23/01/2017 για το 2017, C(2015)8547 της 07/12/2015 για το 2016.
(37)  Κανονισμός (ΕΕ) αριθ. 254/2014 του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με ένα πολυετές πρόγραμμα για τους καταναλωτές για τα έτη 2014-2020 και την κατάργηση της απόφασης αριθ. 1926/2006/ΕΚ (ΕΕ L 84 της 20.3.2014, σ. 42).
(38)  Κανονισμός (ΕΕ) αριθ. 1295/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος «Δημιουργική Ευρώπη» (2014 έως 2020) και την κατάργηση των αποφάσεων αριθ. 1718/2006/ΕΚ, 1855/2006/ΕΚ και 1041/2009/ΕΚ (ΕΕ L 347 της 20.12.2013, σ. 221).
(39)  Κανονισμός (ΕΕ) αριθ. 1288/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος «Erasmus+»: το πρόγραμμα της Ένωσης για την εκπαίδευση, την κατάρτιση, τη νεολαία και τον αθλητισμό και για την κατάργηση των αποφάσεων αριθ. 1719/2006/ΕΚ, αριθ. 1720/2006/ΕΚ και αριθ. 1298/2008/ΕΚ (ΕΕ L 347 της 20.12.2013, σ. 50).
(40)  Κανονισμός (ΕΕ) 2018/1475 του Ευρωπαϊκού Κοινοβουλίου και του Συμβουλίου, της 2ας Οκτωβρίου 2018, για τη θέσπιση του νομικού πλαισίου του Ευρωπαϊκού Σώματος Αλληλεγγύης και για την τροποποίηση του κανονισμού (ΕΕ) αριθ. 1288/2013, του κανονισμού (ΕΕ) αριθ. 1293/2013 και της απόφασης αριθ. 1313/2013/ΕΕ (ΕΕ L 250 της 4.10.2018, σ. 1).
(41)  Κανονισμός (ΕΕ) αριθ. 390/2014 του Συμβουλίου, της 14ης Απριλίου 2014, για τη θέσπιση του προγράμματος «Ευρώπη για τους πολίτες» για την περίοδο 2014-2020 (ΕΕ L 115 της 17.4.2014, σ. 3).
(42)  Κανονισμός (ΕΕ) αριθ. 375/2014 του Ευρωπαϊκού Κοινοβουλίου και του Συμβουλίου, της 3ης Απριλίου 2014, για τη συγκρότηση του Ευρωπαϊκού Σώματος Εθελοντών Ανθρωπιστικής Βοήθειας (πρωτοβουλία εθελοντών ανθρωπιστικής βοήθειας της ΕΕ) (ΕΕ L 122 της 24.4.2014, σ. 1).
(43)  Εκτελεστικός κανονισμός (ΕΕ) αριθ. 447/2014 της Επιτροπής, της 2ας Μαΐου 2014, σχετικά με τους ειδικούς κανόνες εφαρμογής του κανονισμού (ΕΕ) αριθ. 231/2014 του Ευρωπαϊκού Κοινοβουλίου και του Συμβουλίου για τη θέσπιση Μηχανισμού Προενταξιακής Βοήθειας (ΜΠΒ ΙΙ) (ΕΕ L 132 της 3.5.2014, σ. 32).
(44)  Κανονισμός (ΕΕ) αριθ. 232/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση Ευρωπαϊκού Μηχανισμού Γειτονίας (ΕΕ L 77 της 15.3.2014, σ. 27).
(45)  Κανονισμός (ΕΕ) αριθ. 233/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, περί μηχανισμού χρηματοδότησης της αναπτυξιακής συνεργασίας την περίοδο 2014-2020 (ΕΕ L 77 της 15.3.2014, σ. 44).
(46)  Κανονισμός (ΕΕ) αριθ. 234/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, σχετικά με τη θέσπιση Μέσου Εταιρικής Σχέσης για τη συνεργασία με τρίτες χώρες (ΕΕ L 77 της 15.3.2014, σ. 77).
(47)  Κανονισμός (ΕΚ) αριθ. 617/2007 του Συμβουλίου, της 14ης Μαΐου 2007, σχετικά με την υλοποίηση του δέκατου Ευρωπαϊκού Ταμείου Ανάπτυξης δυνάμει της συμφωνίας εταιρικής σχέσης ΑΚΕ-ΕΚ (ΕΕ L 152 της 13.6.2007, σ. 1)· Κανονισμός (EΕ) 2015/322 του Συμβουλίου, της 2ας Μαρτίου 2015, για την εφαρμογή του 11ου Ευρωπαϊκού Ταμείου Ανάπτυξης (ΕΕ L 58 της 3.3.2015, σ. 1).
(48)  Απόφαση 2006/910/ΕΚ του Συμβουλίου για τη θέσπιση σχεδίων που μπορούν να χρηματοδοτούνται βάσει των διατάξεων της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στην τριτοβάθμια εκπαίδευση και στην επαγγελματική εκπαίδευση και κατάρτιση (2006-2013) (ΕΕ L 346 της 9.12.2006, σ. 33).
(49)  Απόφαση 2006/964/ΕΚ του Συμβουλίου, για τη θέσπιση σχεδίων που μπορούν να χρηματοδοτούνται βάσει των διατάξεων της συμφωνίας μεταξύ της Ευρωπαϊκής Κοινότητας και της κυβέρνησης του Καναδά με την οποία θεσπίζεται πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας (2006-2013) (ΕΕ L 397 της 30.12.2006, σ. 14).
(50)  Απόφαση αριθ. 1720/2006/ΕΚ του Ευρωπαϊκού Κοινοβουλίου και του Συμβουλίου για τη θέσπιση προγράμματος δράσης στον τομέα της διά βίου μάθησης (2007-2013) (ΕΕ L 327 της 24.11.2006, σ. 45).
(51)  Απόφαση αριθ. 1855/2006/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση του προγράμματος Πολιτισμός (2007-2013) (ΕΕ L 372 της 27.12.2006, σ. 1).
(52)  Απόφαση αριθ. 1904/2006/ΕΚ του Ευρωπαϊκού Κοινοβουλίου και του Συμβουλίου για τη θέσπιση του προγράμματος «Ευρώπη για τους Πολίτες» για την περίοδο 2007-2013 με σκοπό την προώθηση της ενεργού συμμετοχής του ευρωπαίου πολίτη στα κοινά (ΕΕ L 378 της 27.12.2006, σ. 32).
(53)  Απόφαση αριθ. 1719/2006/ΕΚ του Ευρωπαϊκού Κοινοβουλίου και του Συμβουλίου για τη θέσπιση του προγράμματος «Νεολαία εν δράσει» για την περίοδο 2007-2013 (ΕΕ L 327 της 24.11.2006, σ. 30).
(54)  Απόφαση αριθ. 1718/2006/ΕΚ του Ευρωπαϊκού Κοινοβουλίου και του Συμβουλίου για τη θέσπιση του προγράμματος υποστήριξης του ευρωπαϊκού οπτικοακουστικού τομέα (MEDIA 2007) (2007-2013) (ΕΕ L 327 της 24.11.2006, σ. 12).
(55)  Απόφαση αριθ. 1298/2008/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση του προγράμματος δράσης Erasmus Mundus 2009-2013 (II) για την ενίσχυση της ποιότητας στην τριτοβάθμια εκπαίδευση και για την προώθηση της διαπολιτισμικής κατανόησης μέσω της συνεργασίας με τρίτες χώρες (ΕΕ L 340 της 19.12.2008, σ. 83).
(56)  Απόφαση αριθ. 1041/2009/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση προγράμματος για την οπτικοακουστική συνεργασία με επαγγελματίες από τρίτες χώρες (MEDIA Mundus) (2011-2013) (ΕΕ L 288 της 4.11.2009, σ. 10).
(57)  Κανονισμός (ΕΟΚ) αριθ. 443/92 του Συμβουλίου για τη θέσπιση σχεδίων στον τομέα της τριτοβάθμιας εκπαίδευσης που μπορούν να χρηματοδοτούνται βάσει των διατάξεων περί βοήθειας για οικονομική συνεργασία με τις αναπτυσσόμενες χώρες της Ασίας (ΕΕ L 52 της 27.2.1992, σ. 1).
(58)  Κανονισμός (ΕΚ) αριθ. 1085/2006 του Συμβουλίου για τη θέσπιση σχεδίων στον τομέα της τριτοβάθμιας εκπαίδευσης και της νεολαίας που μπορούν να χρηματοδοτούνται βάσει των διατάξεων για τον μηχανισμό προενταξιακής βοήθειας (IPA) (ΕΕ L 210 της 31.07.2006, σ. 82).
(59)  Κανονισμός (ΕΚ) αριθ. 1638/2006 του Ευρωπαϊκού Κοινοβουλίου και του Συμβουλίου για τη θέσπιση σχεδίων στον τομέα της πρωτοβάθμιας, δευτεροβάθμιας και τριτοβάθμιας εκπαίδευσης και της νεολαίας που μπορούν να χρηματοδοτούνται βάσει των διατάξεων για τον ευρωπαϊκό μηχανισμό γειτονίας και εταιρικής σχέσης (ΕΕ L 310 της 9.11.2006, σ. 1).
(60)  Κανονισμός (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου για τη θέσπιση σχεδίων στον τομέα της τριτοβάθμιας εκπαίδευσης που μπορούν να χρηματοδοτούνται βάσει των διατάξεων για τον μηχανισμό χρηματοδότησης της αναπτυξιακής συνεργασίας (ΕΕ L 378 της 27.12.2006, σ. 41).
(61)  Κανονισμός (ΕΚ) αριθ. 1934/2006 του Συμβουλίου για τη θέσπιση σχεδίων στον τομέα της τριτοβάθμιας εκπαίδευσης και της νεολαίας που μπορούν να χρηματοδοτούνται βάσει των διατάξεων για το χρηματοδοτικό μέσο για τη συνεργασία με τις εκβιομηχανισμένες και τις λοιπές υψηλού εισοδήματος χώρες και εδάφη (ΕΕ L 405 της 30.12.2006, σ. 41).
(62)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020» για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104). Απόφαση 2013/743/ΕΕ του Συμβουλίου, της 3ης Δεκεμβρίου 2013, για τον καθορισμό του ειδικού προγράμματος υλοποίησης του προγράμματος Ορίζων 2020 – Πρόγραμμα-πλαίσιο για την έρευνα και την καινοτομία (2014 – 2020) και για την κατάργηση των αποφάσεων 2006/971/ΕΚ, 2006/972/ΕΚ, 2006/973/ΕΚ, 2006/974/ΕΚ και 2006/975/ΕΚ (ΕΕ L 347 της 20.12.2013, σ. 965).
(63)  Απόφαση 2006/972/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα «Ιδέες» με το οποίο τίθεται σε εφαρμογή το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (ΕΕ L 400 της 30.12.2006, σ. 243).
(64)  Κανονισμός (ΕΟΚ, Ευρατόμ, ΕΚΑΧ) αριθ. 259/68 του Συμβουλίου, της 29ης Φεβρουαρίου 1968, περί καθορισμού του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων (ΕΕ L 56 της 4.3.1968, σ. 1).
(65)  Κανονισμός (ΕΟΚ, Ευρατόμ, ΕΚΑΧ) αριθ. 259/68 του Συμβουλίου, της 29ης Φεβρουαρίου 1968, περί καθορισμού του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων (ΕΕ L 56 της 4.3.1968, σ. 1).
(66)  Απόφαση της Επιτροπής, της 18ης Νοεμβρίου 2013, σχετικά με την εφαρμογή του κοινοτικού συστήματος οικολογικής διαχείρισης και οικολογικού ελέγχου (EMAS) από τις υπηρεσίες της Επιτροπής.
(67)  Κανονισμός (ΕΚ) αριθ. 1653/2004 της Επιτροπής, της 21ης Σεπτεμβρίου 2004, για τη θέσπιση δημοσιονομικού κανονισμού-προτύπου των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (ΕΕ L 297 της 22.9.2004, σ. 6).
(68)  Διοικητικές και δημοσιονομικές αποφάσεις που ελήφθησαν κατά την 2291η συνεδρίαση της 10ης Απριλίου 2019.

Summary:
Προγράμματα της ΕΕ — οργανισμοί
Προγράμματα της ΕΕ — οργανισμοί
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Εκτελεστική απόφαση (ΕΕ) 2021/173 για την ίδρυση του Ευρωπαϊκού Εκτελεστικού Οργανισμού για το Κλίμα, τις Υποδομές και το Περιβάλλον, του Ευρωπαϊκού Εκτελεστικού Οργανισμού για την Υγεία και τον Ψηφιακό τομέα, του Ευρωπαϊκού Εκτελεστικού Οργανισμού Έρευνας, του Εκτελεστικού Οργανισμού για το Ευρωπαϊκό Συμβούλιο Καινοτομίας και τις ΜΜΕ, του Εκτελεστικού Οργανισμού του Ευρωπαϊκού Συμβουλίου Έρευνας και του Ευρωπαϊκού Εκτελεστικού Οργανισμού Εκπαίδευσης και Πολιτισμού
ΠΟΙΟΣ ΕΙΝΑΙ Ο ΣΚΟΠΟΣ ΤΗΣ ΑΠΟΦΑΣΗΣ;
Με την απόφαση ιδρύονται 6 εκτελεστικοί οργανισμοί για την υλοποίηση προγραμμάτων της Ευρωπαϊκής Ένωσης (ΕΕ) στο πλαίσιο του πολυετούς δημοσιονομικού πλαισίου (ΠΔΠ) της περιόδου 2021-2027. Θεσπίζει:τα καθήκοντα, τα χαρτοφυλάκια και τους γενικούς κανόνες λειτουργίας τους· το νομικό πλαίσιο για τη μετάβαση μεταξύ των οργανισμών και μεταξύ της Ευρωπαϊκής Επιτροπής και των οργανισμών.
ΒΑΣΙΚΑ ΣΗΜΕΙΑ
Με την απόφαση ιδρύονται 6 εκτελεστικοί οργανισμοί που θα λειτουργήσουν μέχρι τις 31 Δεκεμβρίου 2028 (οι πρώτοι πέντε από την 1η Απριλίου 2021, ο έκτος από τις 16 Φεβρουαρίου 2021):ο Ευρωπαϊκός Εκτελεστικός Οργανισμός για το Κλίμα, τις Υποδομές και το Περιβάλλον· ο Ευρωπαϊκός Εκτελεστικός Οργανισμός Έρευνας· ο Εκτελεστικός Οργανισμός για το Ευρωπαϊκό Συμβούλιο Καινοτομίας και τις ΜΜΕ· ο Ευρωπαϊκός Εκτελεστικός Οργανισμός Εκπαίδευσης και Πολιτισμού· ο Εκτελεστικός Οργανισμός του Ευρωπαϊκού Συμβουλίου Έρευνας· o Ευρωπαϊκός Εκτελεστικός Οργανισμός για την Υγεία και τον Ψηφιακό τομέα.Όλοι οι οργανισμοί έχουν τα ακόλουθα γενικά καθήκοντα, που αφορούν την εκτέλεση των προγραμμάτων και των δραστηριοτήτων που τους ανατίθενται:διαχείριση της εκτέλεσης ορισμένων ή όλων των σταδίων των προγραμμάτων, δοκιμαστικών σχεδίων και προπαρασκευαστικών ενεργειών· παροχή γενικών υπηρεσιών διοικητικής και υλικοτεχνικής στήριξης, κατά περίπτωση· παροχή πληροφοριών με σκοπό τη στήριξη της χάραξης πολιτικής από την Επιτροπή· έγκριση των δημοσιονομικών μηχανισμών όσον αφορά τα έσοδα και τις δαπάνες, και εκτέλεση όλων των ενεργειών που είναι αναγκαίες για τη διαχείριση των προγραμμάτων· χρήση πρόσθετης χρηματοδότησης βάσει του σχετικού προγράμματος —ή προγραμμάτων— εργασιών και υπό ορισμένους όρους.Ο Ευρωπαϊκός Εκτελεστικός Οργανισμός για το Κλίμα, τις Υποδομές και το Περιβάλλον είναι ο διάδοχος του Εκτελεστικού Οργανισμού Καινοτομίας και Δικτύων και είναι επιφορτισμένος με τη σύσταση των ακόλουθων μηχανισμών και προγραμμάτων:Ταμείο Καινοτομίας· «Συνδέοντας την Ευρώπη» (μεταφορές και ενέργεια)· «Ορίζοντας Ευρώπη» (κλίμα, ενέργεια και κινητικότητα)· LIFE (φύση και βιοποικιλότητα, κυκλική οικονομία και ποιότητα ζωής, κλιματική αλλαγή, μετάβαση σε καθαρή ενέργεια)· Μηχανισμός χρηματοδότησης για την ενέργεια από ανανεώσιμες πηγές· δανειακή διευκόλυνση του δημόσιου τομέα· Ευρωπαϊκό Ταμείο Θάλασσας, Αλιείας και Υδατοκαλλιέργειας, σε συνδυασμό με διάφορες πτυχές της αλιευτικής πολιτικής.Ο νεοϊδρυθείς Ευρωπαϊκός Εκτελεστικός Οργανισμός για την Υγεία και τον Ψηφιακό τομέα είναι επιφορτισμένος με την υλοποίηση των ακόλουθων προγραμμάτων:πρόγραμμα «Η ΕΕ για την υγεία»· «Ορίζοντας Ευρώπη» (υγεία)· Πρόγραμμα για την ενιαία αγορά (ανθρώπινη υγεία, υγεία των ζώων, των φυτών και ασφάλεια τροφίμων)· πρόγραμμα «Ψηφιακή Ευρώπη»· μηχανισμός «Συνδέοντας την Ευρώπη» (ψηφιακός τομέας)· «Ορίζοντας Ευρώπη» (ψηφιακές τεχνολογίες, βιομηχανία και διάστημα).Ο Ευρωπαϊκός Εκτελεστικός Οργανισμός Έρευνας είναι ο διάδοχος του Εκτελεστικού Οργανισμού Έρευνας και είναι επιφορτισμένος με την εκτέλεση των ακόλουθων προγραμμάτων και υπηρεσιών: «Ορίζοντας Ευρώπη» (δράσεις Marie Skłodowska-Curie και ερευνητικές υποδομές)· «Ορίζοντας Ευρώπη» (πολιτισμός, δημιουργικότητα και πολυδεκτική κοινωνία· πολιτική προστασία τρόφιμα, βιοοικονομία, φυσικοί πόροι, γεωργία και περιβάλλον)· «Ορίζοντας Ευρώπη» (διεύρυνση της συμμετοχής στον Ευρωπαϊκό Χώρο Έρευνας και ενίσχυσή του· προώθηση της αριστείας και της συμμετοχής· μεταρρύθμιση και βελτίωση του ευρωπαϊκού συστήματος Ε&Κ)· δράσεις ενημέρωσης και προώθησης για τα γεωργικά προϊόντα· ερευνητικό πρόγραμμα του Ταμείου Έρευνας για τον Άνθρακα και τον Χάλυβα· γενικές υπηρεσίες διοικητικής και υλικοτεχνικής στήριξης, και ιδίως: Κεντρική Υπηρεσία Επικύρωσης (SEDIA), προγραμματισμός των προσκλήσεων υποβολής προτάσεων για όλα τα προγράμματα και τις υπηρεσίες του προγράμματος eGrants, ειδική διαχείριση.Ο Εκτελεστικός Οργανισμός για το Ευρωπαϊκό Συμβούλιο Καινοτομίας και τις ΜΜΕ είναι ο διάδοχος του Εκτελεστικού Οργανισμού για τις Μικρομεσαίες Επιχειρήσεις και είναι επιφορτισμένος με την υλοποίηση των ακόλουθων προγραμμάτων και επενδύσεων:«Ορίζοντας Ευρώπη» (Ευρωπαϊκό Συμβούλιο Καινοτομίας και ευρωπαϊκά οικοσυστήματα καινοτομίας)· διαπεριφερειακές επενδύσεις στην καινοτομία· πρόγραμμα για την ενιαία αγορά (COSME, εσωτερική αγορά, τυποποίηση, καταναλωτές).Ο Ευρωπαϊκός Εκτελεστικός Οργανισμός Εκπαίδευσης και Πολιτισμού είναι ο διάδοχος του Εκτελεστικού Οργανισμού Εκπαίδευσης, Οπτικοακουστικών Θεμάτων και Πολιτισμού και είναι επιφορτισμένος με την υλοποίηση των ακόλουθων προγραμμάτων και μηχανισμών:Δημιουργική Ευρώπη· Erasmus+· Ευρωπαϊκό Σώμα Αλληλεγγύης· Πολίτες, ισότητα, δικαιώματα και αξίες· Μηχανισμός Γειτονίας, Ανάπτυξης και Διεθνούς Συνεργασίας (ΜΓΑΔΣ)· Προενταξιακή βοήθεια.Ο Εκτελεστικός Οργανισμός του Ευρωπαϊκού Συμβουλίου Έρευνας είναι ο διάδοχος του Εκτελεστικού Οργανισμού Έρευνας και είναι επιφορτισμένος με την υλοποίηση του προγράμματος:«Ορίζοντας Ευρώπη» (Ευρωπαϊκό Συμβούλιο Έρευνας).Οι οργανισμοί:έχουν την έδρα τους στις Βρυξέλλες· διαθέτουν διευθύνουσα επιτροπή και διευθυντή, και αποσπασμένους, έκτακτους ή συμβασιούχους υπαλλήλους· υποβάλλουν τακτικά έκθεση στην Επιτροπή, η οποία εποπτεύει και αξιολογεί τις επιδόσεις τους· εφαρμόζουν το σύστημα περιβαλλοντικής διαχείρισης και ελέγχου (EMAS), στο οποίο και καταχωρίζονται, και έχουν τη δυνατότητα να συμμετάσχουν στην εταιρική καταχώριση του EMAS της Επιτροπής· εκτελούν τον προϋπολογισμό λειτουργίας τους σύμφωνα με τους κανόνες της Επιτροπής.Ο Εκτελεστικός Οργανισμός για τους Καταναλωτές, την Υγεία, τη Γεωργία και τα Τρόφιμα, με έδρα το Λουξεμβούργο, καταργήθηκε την την 1η Απριλίου 2021. Οι αρμοδιότητές του μεταβιβάστηκαν σε κάποιους από τους νέους οργανισμούς των Βρυξελλών, ιδίως στον Ευρωπαϊκό Εκτελεστικό Οργανισμό για την Υγεία και τον Ψηφιακό τομέα, ο οποίος ιδρύθηκε στις 16 Φεβρουαρίου 2021.
Με την απόφαση καταργούνται οι εκτελεστικές αποφάσεις 2013/801/ΕΕ (Εκτελεστικός Οργανισμός Καινοτομίας και Δικτύων), 2013/771/ΕΕ (Εκτελεστικός Οργανισμός της ΕΕ για τις Μικρομεσαίες Επιχειρήσεις), 2013/778/ΕΕ (Εκτελεστικός Οργανισμός Έρευνας), 2013/779/ΕΕ (Εκτελεστικός Οργανισμός του Ευρωπαϊκού Συμβουλίου Έρευνας), 2013/776/ΕΕ (Εκτελεστικός Οργανισμός Εκπαίδευσης, Οπτικοακουστικών Θεμάτων και Πολιτισμού) και 2013/770/ΕΕ (Εκτελεστικός Οργανισμός για τους Καταναλωτές, την Υγεία και τα Τρόφιμα).
ΑΠΟ ΠΟΤΕ ΕΦΑΡΜΟΖΕΤΑΙ Η ΑΠΟΦΑΣΗ;
Εφαρμόζεται από την 1η Απριλίου 2021.
ΓΕΝΙΚΟ ΠΛΑΙΣΙΟ
Η Επιτροπή εκχωρεί αρμοδιότητες στους εκτελεστικούς οργανισμούς για την εφαρμογή των προγραμμάτων της ΕΕ, έτσι ώστε να μπορεί να συγκεντρώνεται στις δικές της βασικές δραστηριότητες. Διατηρεί ωστόσο τον έλεγχο και την τελική ευθύνη για το έργο των εκτελεστικών οργανισμών.
Οι νέες αρμοδιότητες των 6 οργανισμών ομαδοποιούνται ανά θέμα πολιτικής ώστε να έχουν συνεκτική ταυτότητα και να διασφαλίζουν συνέργειες ανάμεσα στα διάφορα προγράμματα.
ΒΑΣΙΚΟ ΚΕΙΜΕΝΟ
Εκτελεστική απόφαση (ΕΕ) 2021/173 της Επιτροπής, της 12ης Φεβρουαρίου 2021, για την ίδρυση του Ευρωπαϊκού Εκτελεστικού Οργανισμού για το Κλίμα, τις Υποδομές και το Περιβάλλον, του Ευρωπαϊκού Εκτελεστικού Οργανισμού για την Υγεία και τον Ψηφιακό τομέα, του Ευρωπαϊκού Εκτελεστικού Οργανισμού Έρευνας, του Εκτελεστικού Οργανισμού για το Ευρωπαϊκό Συμβούλιο Καινοτομίας και τις ΜΜΕ, του Εκτελεστικού Οργανισμού του Ευρωπαϊκού Συμβουλίου Έρευνας και του Ευρωπαϊκού Εκτελεστικού Οργανισμού Εκπαίδευσης και Πολιτισμού και για την κατάργηση των εκτελεστικών αποφάσεων 2013/801/ΕΕ, 2013/771/ΕΕ, 2013/778/ΕΕ, 2013/779/ΕΕ, 2013/776/ΕΕ και 2013/770/ΕΕ (ΕΕ L 50 της 15.2.2021, σ. 9-28)
ΣΥΝΑΦΗ ΚΕΙΜΕΝΑ
Κανονισμός (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για τα έτη 2021 έως 2027 (ΕΕ L 433I της 22.12.2020, σ. 11-22)
τελευταία ενημέρωση 09.04.2021